AGC tolak representasi keluarga Azeez kes lucut hak RM16 juta

Jabatan Peguam Negara (AGC) menolak representasi dikemukakan ahli keluarga bekas Pengerusi Tabung Haji Abdul Azeez Abdul Rahim berhubung permohonan kerajaan untuk melucut hak harta membabitkan wang tunai dan aset bernilai RM16 juta yang didakwa hasil daripada aktiviti pengubahan wang haram.Timbalan pendakwa raya Nik Haslinie Hashim berkata surat makluman berhubung penolakan representasi itu telah dihantar kepada peguam responden (ahli keluarga Azeez) pada 4 Februari lepas.“Hari ini ditetapkan untuk pengurusan kes bagi status representasi oleh pihak responden dan dukacita dimaklumkan bahawa representasi yang difailkan pada 16 November lepas telah ditolak oleh AGC,” katanya ketika prosiding di hadapan hakim Mahkamah Tinggi Muhammad Jamil Hussin.Peguam Prem Ramachandran yang mewakili keluarga Azeez mengesahkan telah menerima surat makluman itu.Mahkamah memerintahkan pihak-pihak memfailkan hujuhan bertulis pada pertengahan Mei ini dan menetapkan 21 Jun untuk pendengaran kes lucut hak.Pada September 2019, kerajaan memohon untuk melucut hak hampir RM16 juta daripada akaun milik isteri Azeez, Khadijah Mohd Noor, empat anak mereka iaitu Mohamed Khairul Anwar, Mohamed Khairul Azman, Khaleeda Azwa, Khaleeda Azeera termasuk satu lot kedai di Bandar Sunway, milik syarikat mereka, Azeera Management Consultants (M) Sdn Bhd.Pada 18 Disember 2020, Mahkamah Tinggi menolak permohonan ahli keluarga Azeez untuk menangguhkan prosiding melucut hak sementara perbicaraan kes rasuah terhadap ahli Parlimen Baling itu yang sedang berjalan di Mahkamah Sesyen Kuala Lumpur selesai.Azeez, 55, kini dibicarakan atas tiga pertuduhan menerima rasuah berjumlah RM5.2 juta berkaitan projek jalan raya di Perak dan Kedah, serta 10 pertuduhan pengubahan wang haram melibatkan hampir RM140 juta, yang didakwa diterima daripada syarikat Menuju Asas Sdn Bhd.Perbicaraan tersebut, bagaimanapun ditangguhkan sementara menunggu keputusan rayuan berhubung pembatalan kesemua pertuduhan itu di Mahkamah Rayuan.


HSR boleh diteruskan selagi tak dibiayai kerajaan, kata menteri

Malaysia mengambil sikap terbuka terhadap sebarang cadangan untuk mengembalikan pelaksanaan projek Kereta Api Kelajuan Tinggi (HSR) Kuala Lumpur-Singapura, selagi ia tidak melibatkan pembiayaan oleh kerajaan, kata Menteri Pengangkutan Anthony Loke Siew Fook.
Beliau berkata sebagaimana yang dinyatakan oleh Perdana Menteri Anwar Ibrahim sebelum ini, kerajaan mengalu-alukan sebarang cadangan daripada pihak swasta yang berhasrat meneruskan projek mega itu.
“Kita tidak akan menghalang. Perdana Menteri telah memberikan arahan kepada saya, bahawa kita boleh berbincang mengenainya. Kita terbuka kepada sebarang cadangan daripada pihak swasta selagi ia tidak melibatkan pembiayaan kerajaan,” katanya kepada pemberita ketika ditemui selepas menyampaikan ucapan di majlis anjuran Invest Malaysia di Kuala Lumpur hari ini.
Bagaimanapun menurutnya setakat ini kerajaan belum menerima sebarang cadangan tertentu atau menyeluruh daripada pihak swasta mengenainya, dan tidak ada tempoh waktu ditetapkan untuk projek berkenaan, kerana cadangan pelaksanaannya telah dibatalkan kerajaan pimpinan Muhyiddin sebelum ini.
“Tiada keperluan mendesak dari segi melaksanakan sebarang projek bersejarah, jadi ketika ini kita terbuka kepada mekanisma pelaksanaan dan pembiayaan baharu.
Pada 1 Januari 2021, Malaysia dan Singapura membuat pengumuman bersama mengenai pembatalan projek HSR kerana kedua-dua negara gagal mencapai kata sepakat berhubung perubahan yang dicadangkan Malaysia sebelum perjanjian projek itu luput pada 31 Disember 2020.
Sementara itu semasa ditanya mengenai cadangan pembinaan pelabuhan Pulau Carey, Loke berkata Lembaga Pelabuhan Klang telah membuat kajian kebolehlaksanaan mengenainya dan kertas Kabinet akan disediakan tidak lama lagi.
“Ada sektor swasta yang berminat untuk membangunkan pelabuhan itu, tetapi kini ia masih di peringkat awal,” katanya.


SPRM tidak pernah salah guna kuasa kenakan Syed Saddiq, kata saksi

Seorang pegawai penyiasat Suruhanjaya Pencegahan Rasuah Malaysia (SPRM) hari ini memberitahu Mahkamah Tinggi Kuala Lumpur bahawa agensi tersebut tidak pernah menyalahgunakan kuasanya untuk mengenakan Syed Saddiq Syed Abdul Rahman berhubung siasatan kehilangan wang berjumlah RM250,000 di kediaman ahli Parlimen Muar itu.
Muhamad Khairi Muhamad Rodi, 33, berkata sebaliknya siasatan dijalankan bagi mencari sumber wang yang dilaporkan hilang selain untuk mengetahui sama ada terdapat kesalahan di bawah Akta SPRM 2009.
Saksi pendakwaan ke-23 itu berkata sebarang aduan dan maklumat yang diterima oleh SPRM akan disiasat terlebih dahulu dan oleh yang demikian, tiada seksyen spesifik di bawah Akta SPRM diletak ketika aduan dibuat.
"Saya tidak setuju siasatan ini adalah untuk kenakan YB Syed Saddiq kerana apa jua aduan dan maklumat yang diterima, kami akan teruskan dengan siasatan. Jadi, tiada siasatan terpilih atau siasatan untuk mengenakan orang di dalam kes ini.
"Saya pergi ke rumah YB Syed Saddiq untuk mendapatkan dokumen atau maklumat yang boleh membantu siasatan saya ketika itu," katanya ketika pemeriksaan semula oleh timbalan pendakwa raya Wan Shaharuddin Wan Ladin pada perbicaraan kes Syed Saddiq yang berdepan empat pertuduhan pecah amanah jenayah dan pengubahan wang haram.
Khairi berkata beliau serta beberapa pegawai SPRM telah ke rumah ahli politik tersebut pada 5.45 petang 31 Mac 2020 untuk menjalankan siasatan dan ketika itu, Syed Saddiq serta ibu bapanya berada di rumah.
Terdahulu, ketika pemeriksaan balas oleh peguam Gobind Singh Deo, saksi itu menafikan bahawa beliau sengaja "mencari kes" terhadap Syed Saddiq sedangkan tiada kes terhadap ahli politik tersebut.
Kepada soalan lain, beliau berkata aduan yang dibuka terhadap Syed Saddiq di bawah Akta SPRM 2009 adalah secara am namun siasatannya menjurus kepada Seksyen 27 Akta SPRM 2009 iaitu berkaitan laporan palsu.
"Sebanyak tiga kertas siasatan dibuka melibatkan kes Syed Saddiq dan satu daripada siasatan itu (kehilangan wang RM250,000) saya kendalikan," katanya sambil menambah setiap siasatan yang dilakukan adalah berdasarkan arahan pegawai atasan dan perlu dilaporkan kepada pihak atasan.
Syed Saddiq, 29, didakwa bersubahat dengan Rafiq Hakim Razali iaitu penolong bendahari Pemuda Bersatu yang diamanahkan dengan dana berjumlah RM1 juta, untuk melakukan pecah amanah dengan menyalahgunakan dana itu di CIMB Bank Berhad, Menara CIMB KL Sentral, Jalan Sentral 2 di Kuala Lumpur pada 6 Mac 2020.
Bagi pertuduhan kedua, Syed Saddiq didakwa menyalahgunakan RM120,000 daripada akaun Maybank Islamic Berhad milik Armada Bumi Bersatu Enterprise untuk diri sendiri dengan menyebabkan Rafiq Hakim melupuskan wang itu di Malayan Banking Berhad, Jalan Pandan 3/6A, Taman Pandan Jaya antara 8 hingga 21 April 2018.
Beliau juga berdepan dua pertuduhan melibatkan diri dalam aktiviti pengubahan wang haram iaitu memindahkan wang masing-masing RM50,000 dalam akaun Maybank Islamic Berhad miliknya ke akaun Amanah Saham Bumiputera miliknya, yang merupakan hasil aktiviti haram, di sebuah bank di Jalan Persisiran Perling, Taman Perling, Johor Bahru pada 16 dan 19 Jun 2018.
Perbicaraan di hadapan pesuruhjaya kehakiman Azhar Abdul Hamid bersambung esok.


Sorry.


PAC syor wujud sistem bersepadu pengambilan pekerja asing, banteras ‘pengantara’

Jawatankuasa Kira-Kira Wang Negara (PAC) Parlimen mengesyorkan Kementerian Dalam Negeri (KDN) dan Kementerian Sumber Manusia (KSM) mewujudkan sistem bersepadu dalam pengurusan dan kawalan pengambilan pekerja asing yang tercalar dengan tuduhan rasuah dan salah guna kuasa.Selain itu Pengerusi PAC, Wong Kah Who menegaskan tidak harus wujud peranan “pengantara” dalam permohonan pekerja asing.“PAC berpendapat tidak seharusnya wujud mana-mana ‘pengantara’ dalam permohonan kuota pekerja asing kepada Menteri (dan) mengesyorkan siasatan Suruhanjaya Pencegahan Rasuah Malaysia (SPRM) terhadap peranan ‘pengantara’ yang terlibat,” katanya dalam dalam satu kenyataan.Beliau berkata demikian dalam pembentangan laporan jawatankuasa PAC berhubung aktiviti kawalan pekerja asing yang dikelolakan KDN dan KSM kepada Dewan Rakyat.PAC turut mengesan kelemahan yang menyebabkan kecurian dan penyalahgunaan ID Pengguna dalam sistem Sistem Imigresen Malaysia (MyIMMs).“PAC Parlimen mendapati ID Pengguna telah didakwa dicuri dan disalah gunakan untuk mewujudkan kuota palsu dalam sistem MyIMMs.“Insiden di mana sistem begitu mudah boleh dicerobohi menunjukkan kelemahan ketara dalam sistem keselamatan sebuah kementerian yang bertanggungjawab terhadap keselamatan negara.“Polis hendaklah mempercepatkan siasatan terhadap dakwaan kecurian dan penyalahgunaan ID Pengguna dalam sistem MyIMMs.”Tambahnya, 20 laporan polis dibuat sejak tahun 2017 tetapi hasil siasatan belum diketahui.“PAC Parlimen mendapati ID Pengguna telah didakwa dicuri dan disalah gunakan untuk mewujudkan kuota palsu dalam sistem MyIMMs.Katanya ketika ini dokumen permohonan kuota pekerja asing tidak dapat dikongsi sepenuhnya kerana tidak ada integrasi yang menyeluruh antara melalui Sistem Pengurusan Pekerja Asing Bersepadu (ePPAx) dan MyIMMs.Katanya, KDN dan KSM hendaklah memastikan semua permohonan untuk kuota pekerja asing dibuat melalui permohonan biasa iaitu menerusi sistem ePPAx dan MyIMMs, dengan keputusan permohonan diberikan dalam tempoh munasabah.Sistem bersepadu KDN dan KSM akan memastikan adanya kelangsungan data dari satu medan ke medan operasi yang lain merentasi kementerian dan jabatan.Siasatan PAC juga kata Wong mendapati kelulusan membawa masuk pekerja asing melalui permohonan khas lebih tinggi berbanding dengan kelulusan melalui permohonan biasa dan menyifatkannya sebagai “tidak sihat.”“Amalan ini juga tidak menepati tujuan asal proses permohonan kuota pekerja asing, iaitu bagi menyediakan saringan kelayakan yang ketat.”PAC juga mendapati wujudnya kelemahan sistem yang menyebabkan Pas Lawatan Kerja Sementara (PLKS) dikeluarkan kepada pekerja yang gagal pemeriksaan Bio-Medical dan Pemeriksaan Perubatan Pekerja Asing (Fomema).“Selain itu, tiada rekod disimpan mengenai penghantaran pulang sebahagian pekerja asing yang gagal pemeriksaan Fomema. Ini akan mengakibatkan membawa risiko penularan penyakit berjangkit kepada penduduk tempatan.”Wong berkata PAC juga mendapati kebajikan tahanan, penghuni serta warga kakitangan imigresen yang bertugas di semua depoh serta penaiktarafan depoh di seluruh negara perlu diberikan keutamaan.


Jumlah mangsa banjir di PPS mula menurun

Sebanyak 28,005 mangsa banjir daripada 8,598 keluarga masih berada di pusat pemindahan sementara (PPS) di lima negeri pagi ini berbanding 33,193 mangsa malam tadi.Menurut aplikasi Info Bencana Jabatan Kebajikan Masyarakat (JKM), kesemua mereka ditempatkan di 183 PPS di Kelantan, Selangor, Pahang, Melaka dan Negeri Sembilan. Di Selangor, aplikasi itu menunjukkan jumlah mangsa banjir di negeri itu terus menurun kepada 11,864 mangsa daripada 3,521 keluarga yang ditempatkan di 61 PPS pagi ini, berbanding 15,354 mangsa di 81 PPS malam tadi.Dalam pada itu, Jabatan Bomba dan Penyelamat Selangor turut menasihati masyarakat supaya tidak membakar sisa buangan banjir mereka.Pengarahnya Norazam Khamis berkata ia susulan semalam pihaknya telah mendapat panggilan untuk memadam kebakaran melibatkan sampah dan perabot rosak pada 5.50 petang dan setakat ini dua kes direkodkan berlaku sekitar Kapar, Klang.Di Pahang, 16,579 mangsa banjir masih berada di 119 pusat pemindahan sementara pagi ini berbanding 17,211 orang malam tadi. Daerah yang masih terjejas ialah Bentong, Temerloh, Bera, Maran, Kuantan dan Pekan. Menurut laman web publicinfobanjir.water.gov.my, beberapa sungai yang direkodkan pada paras bahaya sejak beberapa hari lepas seperti Sungai Pahang di Lubuk Paku, Maran dan Sungai Bera di Bera kini berada di paras amaran dengan trend menurun. Jabatan meteorologi pula meramalkan hujan di sesetengah kawasan di Kuantan dan Pekan pagi ini, manakala di daerah lain cuaca baik. Di Kelantan, jumlah mangsa banjir mencatatkan penurunan dengan 378 orang daripada 127 keluarga setakat 7 pagi ini berbanding 470 orang daripada 153 keluarga semalam, melibatkan dua PPS yang dibuka di Pasir Mas.Dua PPS tersebut adalah Sekolah Kebangsaan (SK) Tok Deh dan SK Gual Periok.Sementara itu, portal rasmi info banjir Jabatan Pengairan dan Saliran (JPS) melalui ttps://publicinfobanjir.water.gov.my, melaporkan tiada sungai utama di Kelantan berada pada paras bahaya, dan hanya satu sungai berada pada paras waspada iaitu Sungai Golok di Rantau Panjang, Pasir Mas.Di Melaka, jumlah mangsa banjir kekal 26 orang daripada lapan keluarga setakat pukul 8 pagi ini. Pengarah Angkatan Pertahanan Awam Melaka Cuthbert John Martin Quadra berkata hanya PPS Sekolah Kebangsaan Penghulu Benteng di Jasin dibuka bagi menempatkan mangsa.Di Negeri Sembilan, Pengarah APM negeri Mohd Syukri Madnor berkata mangsa banjir di negeri itu menunjukkan penurunan kepada 128 individu daripada 37 keluarga berbanding semalam 132 mangsa daripada 38 keluarga.Katanya tiga PPS masih dibuka di Jelebu setakat pagi ini.


Negara perlu penyelesaian tetap bagi isu 'mat rempit'

Persatuan Pengguna Pulau Pinang (CAP) menuntut pihak berkuasa supaya menghentikan segera ancaman "mat rempit" untuk selama-lamanya.
Masalah lumba haram di jalanan telah berlarutan selama beberapa dekad tanpa sebarang penyelesaian kukuh bagi membanteras masalah sosial itu.
Dengan kejadian di Lebuh Raya Lim Chong Eu baru-baru ini, kini sudah tiba masanya untuk kerajaan dan pihak berkuasa yang berkaitan masing-masing perlu untuk bersama-sama mencari penyelesaian yang kekal bagi masalah ini.
Kebanyakan pelumba haram jalanan ini adalah golongan belia dan melakukan semua aksi di atas motosikal mereka tanpa mengambil kira keselamatan mereka dan juga pengguna jalan raya yang lain.
Selain itu, pelumba jalanan ini juga cenderung untuk mengubah suai motosikal mereka menjadi mesin lumba dan pengubahsuaian itu dilakukan oleh pengusaha kedai motosikal.
Oleh sebab itu, kerajaan mesti melarang kedai-kedai ini daripada melakukan sebarang pengubahsuaian.
Pasukan petugas pelbagai agensi perlu ditubuhkan untuk mempertimbangkan bagi menjenayahkan pengubahsuaian motosikal oleh pengusaha kedai, sementara motosikal yang dirampas kerana terlibat dalam perlumbaan haram perlu dimusnahkan, dan pelumba haram ini mestilah diarahkan untuk melakukan tugas sosial seperti mana yang diamalkan oleh negara jiran kita Singapura di bawah Perintah Kerja Pemulihan (CWO).
Kebanyakan orang menyalahkan mat rempit kerana disiplin yang lemah di sekolah mahupun di rumah. Semua ini boleh dikesan kembali kepada jenis sistem pendidikan yang kita ada pada hari ini.
Disiplin perlu dipupuk sejak kecil sehinggalah anak-anak menjadi dewasa. Mereka membawa semua yang mereka perolehi di sekolah dan di rumah ke alam dewasa mereka dan ke dunia luar.
Hari ini pihak polis menghadapi kesukaran untuk menguatkuasakan undang-undang kerana penguatkuasaan yang lemah selama ini dan juga kerana sikap berpuas hati dalam mendisiplinkan anak-anak oleh ibu bapa mereka.
Ibu bapa perlu bertanggungjawab terhadap anak-anak mereka dan mengambil tahu apa yang anak-anak mereka lakukan sepanjang masa. Mereka tidak boleh mengaku bahawa mereka tidak tahu jika anak-anak mereka tidak tidur lagi pada lewat malam sehingga awal pagi.
Pihak berkuasa perlu mendidik ibu bapa muda mengenai perancangan keluarga dan keibubapaan yang baik. Mereka mungkin bergelut untuk mencari nafkah demi untuk memastikan kebajikan keluarga atau jika tidak anak-anak ini adalah daripada keluarga yang bermasalah.
Pihak berkuasa juga perlu tegas dengan para ibu bapa dan menguatkuasakan undang-undang dengan sewajarnya.
Mohideen Abdul Kader adalah presiden Persatuan Pengguna-Pengguna Pulau Pinang (CAP).
* Tulisan ini adalah pandangan peribadi penulis yang tidak semestinya mencerminkan pandangan MalaysiaNow


PM dijangka bentang bajet mini di Parlimen

Perdana Menteri Anwar Ibrahim dijadual membentangkan peruntukan khas (bajet mini) bagi tujuan perbelanjaan perkhidmatan membabitkan wang sejumlah RM107,718,676,650 di Dewan Rakyat hari ini.
Menurut Aturan Urusan Mesyuarat, Anwar yang juga menteri kewangan akan membentangkan peruntukan itu di bawah Akta Kumpulan Wang Disatukan (Perbelaniaan Masuk Akaun) 2022 yang akan mula berkuat kuasa pada 1 Januari 2023.
Akta berkenaan akan membenarkan perbelanjaaan dikeluarkan daripada Kumpulan Wang Disatukan untuk perkhidmatan bagi sebahagian tahun 2023 antaranya termasuk bagi tujuan pembayaran emolumen penjawat awam.
Ia susulan Rang Undang-Undang Perbekalan bagi tahun 2023 (Bajet 2023) tidak akan diluluskan Parlimen sebelum 1 Januari 2023, maka peruntukan perlu dikeluarkan untuk perbelanjaan dalam tahun 2023 bagi tempoh dari 1 Januari sehingga tarikh Rang Undang-Undang Perbekalan bagi 2023 menjadi undang-undang dan mula berkuat kuasa.
Sebelum ini Bajet 2023 yang disediakan kerajaan pimpinan bekas Perdana Menteri Ismail Sabri Yaakob tidak sempat dibahas dan diluluskan, sebelum terbubarnya Parlimen pada 10 Oktober lepas.
Dalam pada itu, Anwar akan turut mencadangkan sejumlah RM55,959,213,200 dikeluarkan daripada Kumpulan Wang Pembangunan bagi 2023 untuk perbelanjaan segera, sementara menunggu Anggaran Perbelanjaan Pembangunan Tahun 2023 diluluskan.
Perdana menteri turut mencadangkan sejumlah RM31,834 juta baki wang terimaan Terbitan Pelaburan Kerajaan Malaysia (MGII) serta RM3,211 juta daripada Bil Perbendaharaan Islam Malaysia (MITB) bagi tahun 2022 dipindahkan ke dalam Kumpulan Wang Pembangunan.
Beliau turut dijadual mencadangkan sejumlah RM16,200 juta baki wang MGII bagi 2022 dipindahkan ke Kumpulan Wang Covid-19 di bawah seksyen 3(1) Akta Pendanaan Kerajaan 1983 dan Seksyen 4(2) Akta Langkah-Langkah Sementara Bagi Pembiayaan Kerajaan (Penyakit Koronavirus 2019 (Covid-19) 2020.


Ukraine kecam rancangan Putin tempatkan senjata nuklear Rusia di Belarus

Penasihat keselamatan tertinggi kepada Presiden Ukraine Volodymyr Zelensky berkata rancangan Rusia untuk menempatkan senjata nuklear taktikal di Belarus akan menggugat kestabilan negara itu, yang menurutnya telah dijadikan "tebusan" oleh Moscow.
Presiden Rusia Vladimir Putin mengumumkan keputusan itu pada Sabtu, sambil memberi amaran kepada Nato mengenai sokongan ketenteraannya untuk Ukraine dan meningkatkan perselisihan dengan Barat.
Walaupun langkah itu tidak dijangka dan Putin berkata ia tidak akan melanggar janji-janji untuk tidak menggunakan senjata nuklear, namun ia merupakan salah satu isyarat nuklear Rusia yang paling ketara sejak pencerobohan ke atas Ukraine 13 bulan lalu.
Oleksiy Danilov, ketua Majlis Keselamatan dan Pertahanan Ukraine, menyebutnya sebagai "langkah ke arah ketidakstabilan dalaman" Belarus, sambil menambah ia memaksimumkan apa yang dipanggilnya tahap "persepsi negatif dan penolakan awam" terhadap Rusia dan Putin dalam masyarakat negara itu.
"Kremlin mengambil Belarus sebagai tebusan nuklear," tulisnya di Twitter.
Putin menyamakan rancangannya dengan Amerika Syarikat (AS) yang menempatkan senjatanya di Eropah, dan berkata Rusia tidak akan memindahkan kawalan senjata itu ke Belarus.
"Kami tidak menyerahkan (senjata itu). Dan AS tidak menyerahkan (mereka) kepada sekutunya. Kami pada dasarnya melakukan perkara yang sama apa yang telah mereka lakukan selama sedekad," kata Putin.
Bagaimanapun ini boleh menjadi kali pertama sejak pertengahan 1990-an bahawa Rusia mengasaskan senjata sedemikian di luar negara.
Pakar memberitahu Reuters perkembangan itu adalah signifikan, kerana Rusia sehingga kini masih boleh berbangga bahawa republik itu tidak menggunakan senjata nuklear di luar sempadannya, tidak seperti AS.
Seorang lagi penasihat kanan Zelensky pada Ahad mencemuh rancangan Putin, sambil mengatakan pemimpin Rusia itu "terlalu boleh diramal".
"Membuat kenyataan tentang senjata nuklear taktikal di Belarus, beliau mengakui bahawa beliau takut kalah dan apa yang boleh dilakukannya ialah menakutkan dengan taktik," tulis Mykhailo Podolyak di Twitter.
Washington, kuasa besar nuklear dunia yang lain, mengecilkan kebimbangan mengenai pengumuman Putin dan potensi Moscow untuk menggunakan senjata nuklear dalam perang di Ukraine.
"Kami tidak melihat sebarang sebab untuk menyesuaikan postur nuklear strategik kami sendiri mahupun sebarang tanda-tanda Rusia sedang bersedia untuk menggunakan senjata nuklear. Kami tetap komited kepada pertahanan kolektif pakatan Nato," kata seorang pegawai kanan pentadbiran AS.
Pegawai itu menyatakan bahawa Rusia dan Belarus telah bercakap mengenai pemindahan senjata nuklear untuk beberapa waktu.
Senjata nuklear taktikal merujuk kepada senjata yang digunakan untuk keuntungan tertentu di medan perang dan bukannya senjata yang mempunyai kapasiti untuk menghapuskan bandar. Tidak jelas berapa banyak senjata sedemikian yang dimiliki Rusia, memandangkan ia adalah kawasan yang masih diselubungi kerahsiaan Perang Dingin.
Penganalisis di Institut Kajian Perang (ISW) yang berpangkalan di Washington berkata risiko peningkatan kepada perang nuklear "kekal sangat rendah".
"ISW terus menilai bahawa Putin adalah seorang pelakon yang mengelak risiko yang berulang kali mengancam untuk menggunakan senjata nuklear tanpa sebarang niat untuk meneruskannya," tulisnya.
Bagaimanapun, kempen antarabangsa untuk memansuhkan senjata nuklear menyebut pengumuman Putin sebagai peningkatan yang sangat berbahaya.
"Dalam konteks perang di Ukraine, kemungkinan salah pengiraan atau salah tafsir adalah sangat tinggi. Berkongsi senjata nuklear menjadikan keadaan lebih teruk dan berisiko akibat bencana kemanusiaan," katanya di Twitter.


Pasaran buruh akan mengukuh pada separuh kedua 2022, kata MIDF Research

Pasaran buruh Malaysia dijangka terus mengukuh pada separuh kedua, disokong pekerja dari Indonesia yang kembali ke negara mulai hari ini.Duta Indonesia ke Malaysia, Hermono dilaporkan berkata bahawa Malaysia akan menerima kumpulan pertama pekerja asing Indonesia hari ini sejak pembukaan semula sempadan dan ketibaan mereka dijangka dapat mengurangkan kekurangan tenaga buruh di ladang kelapa sawit.MIDF Amanah Investment Bank Bhd (MIDF Research) berkata guna tenaga buruh telah menurun sebanyak 1.8% pada 2020 dan 2.9% pada 2021, lebih 100,000 pekerja berhenti kerja akibat pandemik Covid-19.Pekerja bukan warganegara membentuk kira-kira 10% penduduk Malaysia yang bekerja.“Kadar pengangguran Malaysia diunjurkan menurun pada tahun ini kepada 3.8% pada 2022 daripada 4.6% pada 2021, disokong oleh pembukaan semula aktiviti ekonomi domestik dan asas ekonomi yang kukuh,” kata firma penyelidikan itu dalam nota penyelidikan hari ini.Bagaimanapun, ia berkata bahawa unjuran kadar pengangguran masih lebih tinggi berbanding tahap sebelum pandemik yang mencatatkan 3.4%.Pertumbuhan pekerjaan dijangka pada 2.5% (2021: 2.0%) manakala pengangguran diunjurkan menyusut sebanyak 15.0% tahun ini (2021: +3.0%).“Dalam empat bulan pertama tahun 2022, pertumbuhan pekerjaan berada pada 3.0% tahun ke tahun dan pengangguran turun sebanyak 12.6% tahun ke tahun,” katanya.


34.1% kanak-kanak divaksinasi, 65.4% dewasa terima dos penggalak

Seramai 1,209,694 atau 34.1% kanak-kanak berusia lima hingga 11 tahun di negara ini telah menerima dos pertama vaksin menerusi Program Imunisasi Covid-19 Kebangsaan Kanak-Kanak (PICKids).Berdasarkan laman web CovidNow, bagi populasi remaja berusia 12 hingga 17 tahun pula, seramai 2,840,296 individu atau 91.3% telah melengkapkan vaksinasi Covid-19, manakala 2,939,622 individu atau 94.5% daripada kumpulan itu sudah menerima sekurang-kurangnya satu dos vaksin, setakat semalam.Bagi populasi dewasa, seramai 15,393,296 individu atau 65.4% telah menerima dos penggalak Covid-19, seramai 22,939,552 individu atau 97.5% daripada populasi sama telah melengkapkan vaksinasi mereka manakala 23,215,558 individu atau 98.7% menerima sekurang-kurangnya satu dos vaksin.Vaksinasi harian semalam menyaksikan sebanyak 47,773 dos vaksin diberikan meliputi 12,788 dos pertama, 1,927 dos kedua dan 33,058 dos penggalak, menjadikan jumlah kumulatif dos vaksin yang diberikan di bawah Program Imunisasi Covid-19 Kebangsaan (PICK) sebanyak 68,328,203.Sementara itu, menurut portal GitHub KKM, 105 kes kematian akibat Covid-19 direkodkan semalam dengan Perak merekodkan angka tertinggi sebanyak 21 kes, diikuti Kedah (17), Johor (13), Selangor (12) dan tujuh kes masing-masing di Pahang dan Kuala Lumpur.Sabah dan Melaka masing-masing merekodkan lima kes, Pulau Pinang (empat), masing-masing tiga kes di Negeri Sembilan, Sarawak dan Terengganu, manakala Kelantan dan Perlis masing-masing merekodkan dua kes serta Putrajaya (satu).


Asrama pekerja Top Glove Klang dikenakan PKPD

Kerajaan akan menguatkuasakan Perintah Kawalan Pergerakan Diperketatkan (PKPD) di asrama pekerja Top Glove, Klang bermula esok hingga 30 Nov ini, kata Menteri Kanan (Kluster Keselamatan) Ismail Sabri Yaakob.Katanya pelaksanaan PKPD di lokaliti itu yang diputuskan pada sidang khas Majlis Keselamatan Negara (MKN) hari ini, melibatkan 13,190 pekerja kilang itu yang menginap di asrama pekerja lelaki dan wanita serta hampir 1,200 penduduk di Jalan Abadi 1A/8, Jalan Abadi 1A dan Jalan Abadi 10A/KU8.Beliau berkata sehingga kini, hasil saringan Covid-19 yang dilaksanakan Kementerian Kesihatan Malaysia (KKM) di kawasan terbabit mendapati sebanyak 215 kes positif dikesan.“Pelaksanaan PKPD ini bagi membolehkan KKM terus melaksanakan saringan bersasar kepada pekerja dan penduduk di kawasan tersebut.Pihak Top Glove juga perlu membuat saringan sepenuhnya kepada semua pekerja di kilang dan di asrama-asrama yang membekalkan tenaga kerja kepada kilang tersebut,” katanya pada sidang media perkembangan Perintah Kawalan Pergerakan Pemulihan (PKPP) di sini, hari ini.


Turki kecam tentera Israel cemari Masjid Al-Aqsa

Turki pada Ahad mengecam tindakan tentera Israel “mencemari kesucian Haram Al-Sharif” dan membiarkan pendatang Israel menyerbu Masjid Al-Aqsa, lapor Agensi Anadolu.Kementerian luar dalam satu kenyataan bertulis menyatakan: “Kami mengutuk tentera Israel yang sekali lagi mencemari kesucian Haram al-Sharif dengan membiarkan kumpulan Yahudi menyerbu Masjid Al-Aqsa, menggunakan bom tangan, mengganggu ibadah dan menahan rakyat Palestin termasuk kanak-kanak dan wanita, jelas menunjukkan pencabulan terhadap hak dan maruah seorang manusia”.Menurut kenyataan itu lagi tindakan provokasi sedemikan “sangat berbahaya” andai dibiarkan berterusan ketika serangan Israel terhadap Masjid Al-Aqsa pada Mei lalu masih segar dalam ingatan.“Kami mengulangi semula gesaan kami kepada rejim Israel untuk menghentikan segera tindakan dan serangan provokasi ini,” tambah kenyataan itu.Lebih 500 pendatang Israel menceroboh kompleks Masjid Al-Aqsa pada Ahad, menurut sebuah agensi Palestin.Dalam satu kenyataan, Jabatan Wakaf Islam di Baitulmaqdis menyatakan pendatang masuk ke kompleks itu melalui Pintu Al-Mughrabi yang dikuasai Israel, di bahagian barat daya masjid, dan melakukan ritual.Pada Sabtu, ratusan pendatang berarak di Baitulmaqdis Timur yang diduduki sebelum melancarkan serangan mengejut pada Ahad.


Maryam si penganut Ahmadiyyah

Penganut Ahmadiyyah di Malaysia terus dinafikan hak kebebasan beragama.Demikianlah ceritanya.Minggu ini sebaik melangkah masuk 2021, Mahkamah Tinggi menetapkan 19 Mac 2021 akan datang untuk memutuskan sama ada 39 individu (termasuk bukan warganegara) yang menganut fahaman Ahmadiyyah itu seorang Muslim atau tidak.Umum mengetahui saya pernah menulis sebuah novel dengan kisah nasib seorang penganut Syiah Dua Belas.Novel itu, Perempuan Nan Bercinta sudah diharamkan.Jikalau saya ingin menulis sebuah novel tentang penganut Ahmadiyyah, adalah agak terjamin karya itu akan menerima nasib yang sama.Maka membaca berita duka mengenai nasih penganut Ahmadiyyah di Malaysia ini saya terbayangkan sebuah novel lama karya teman saya dari Indonesia, Okky Madasari dengan tajuk Maryam.Novel ini adalah karyanya yang ketiga.Menerusi novel tersebut, Okky meraih Hadiah Sastera Khatulistiwa (KLA) 2012 untuk kategori prosa.Kisahnya adalah seputar Maryam, dan keluarganya selaku penganut fahaman Ahmadiyyah dan cerita mengambil latar Lombok.Sebagai seorang penganut kepercayaan ini, Maryam menerima kesulitan dalam kalangan masyarakat.Pun, setelah bertugas di luar kota, Maryam jatuh cinta dengan Alam (seorang Sunni) dan oleh pengaruh dan tekanan keluarga mertua, Maryam telah keluar dari fahaman asalnya kerana Ahmadi itu dianggap “bukan Islam”.Akan tetapi perkahwinan itu menemui kegagalan yang membuatkan Maryam pulang ke Lombok dan melihat penindasan terhadap masyarakat dan lebih khusus keluarganya.Mereka diusir dari kampung halaman dan berdepan dengan ancaman.Di tengah-tengah ketegangan itu, Maryam mengahwini Umar, sesama Ahmadi; dan kedua-duanya digambarkan melawan diskriminasi yang dihempukkan ke atas mereka.Ada kemungkinan, Okky mendasari karya ini dari keadaan yang menimpa nasib masyarakat Ahmadiyyah di Indonesia.Harus dinyatakan di sini, Okky teman saya itu bukanlah seorang Ahmadi, seperti mana saya bukan seorang penganut Syiah.Sebagai seniman dan sasterawan kami menulis untuk mengungkapkan realiti masyarakat dan memanusiawikan kembali manusia.Kami tidak perlu menjadi seorang trans misalnya untuk menyelami derita seorang transnita.Saya mengarang nasib seorang lesbian dalam “Profesor” bukan untuk menghujahkan betul salahnya orientasi seksual Profesor Suliza tetapi untuk menjelaskan keberadaan hidup bersama-sama.Kisah sedih masyarakat Ahmadiyyah baik di negara jiran, di Pakistan dan di Malaysia memang wajar diketengahkan.Meskipun jumlah penganut fahaman ini agak kecil di negara kita tetapi ia telah pun bertapak sejak tahun 1930-an.Dalam tahun 2014, masyarakat Ahmadiyyah di Selangor sebagai contoh berdepan dengan gangguan ketika melakukan upacara solat Jumaat di Dolomite Park Avenue.Ada banyak lagi ranjau yang mereka lalui, ini bukan ruangannya untuk dibabadkan.Saya tentu sahaja tidak berminat untuk menulis mengenai benar atau tidaknya kepercayaan ini.Akan tetapi membaca berita perihal Ahmadiyyah minggu ini membuka semula gamitan kenangan meneliti novel Maryam oleh Okky itu.Salah satu petunjuk besar yang diungkapkan oleh Okky dalam Maryam (Ahmadiyyah) dan saya dalam Perempuan Nan Bercinta (Syiah) ialah kita, kumpulan majoriti dan dominan dalam masyarakat telah memilih untuk memaksakan kepercayaan kita, dan menghindari sebarang pendekatan untuk memahami mereka yang berlainan atau berbeza daripada kita.Dalam hal ini kita hendaklah berdialog dengan masyarakat minoriti, baik Ahmadiyyah atau Syiah.Kita misalnya hanya berani berdialog dengan Dalai Lama tetapi memungkiri dan memejam sebelah mata penindasan yang dialami oleh kumpulan kecil lain.Kemudian kita sendiri-sendiri perasan progresif.Tidak demikian. Kamu, kita semua hanya benar-benar menjadi seorang muslim apabila kita sedia berdialog hatta dengan musuh.Jika kamu mengelakkan minoriti di laman sendiri kamu belum cukup juara.Kita harus mengingat, hatta Sang Pencipta iaitu Allah berdialog dengan iblis.Dialog Allah dan iblis itu malah menghiasi surah Al A’raaf, yang terjemahan ayat 14 hingga 17 berbunyi:“Iblis berkata: Berilah tempoh kepadaku hingga hari mereka dibangkitkan (hari Kiamat). Allah berfirman: Sesungguhnya engkau dari golongan yang diberi tempoh (ke suatu masa yang tertentu). Iblis berkata: Oleh kerana Engkau menyebabkan daku tersesat, demi sesungguhnya aku akan mengambil tempat menghalangi mereka dari jalan-Mu yang lurus. Kemudian aku datangi mereka dari hadapan mereka serta dari belakang mereka, dan dari kanan mereka serta dari kiri mereka; dan Engkau tidak akan dapati kebanyakan mereka bersyukur.”Penulis bersama pengarang novel Maryam, Okky Madasari.Hal inilah cuba diterokai oleh Maryam karangan Okky Madasari.Jika masyarakat yang lebih dominan, menyedari keutamaan dialog yang boleh meningkatkan rasa percaya, menggugurkan rasa curiga, dan membina kesedaran bahawa kita manusia akan berakhir dengan kebaikan yang disemai dalam hidup, kita pasti dapat mengelakkan pergeseran inter-kepercayaan.Satu kekurangan novel Maryam oleh Okky Madasari ialah beliau tidak menampilkan wacana fahaman Ahmadiyyah dalam karya ini.Samada ia dilakukan dengan sengaja atau tidak, ia, menurut saya, satu kesempatan yang dipersiakan.Wacana adalah peluang untuk menjadikan dialog itu praktis.Oleh sebab pembaca – seperti saya – tidak dibentangkan cukup maklumat atau keterangan mengenai apa itu hal dasar kepercayaan Ahmadiyyah, membaca Maryam masih membuatkan kita terasa ia berputar dari segi cerita, dan emosi dan belum sampai menggugah kognisi.Pun usaha Okky terpuji.Siapa tahu, Okky akan datang (setelah berjaya doktoratnya di National University of Singapore) akan hadir dengan karya yang lebih mencekam emosi dan dalam masa yang sama mendalam dari segi suguhan intelektualnya.Okky untuk rekod, mempunyai sejumlah pembaca di sini.Di Malaysia, saya ditimpa bahana saat menuliskan Perempuan Nan Bercinta ; saya yakin jika ramai yang berani mengungkapkan hal kepercayaan dan dialog inter-agama dalam karya seni maka kita akan dapat mengurangkan prasangka, selain memahami orang lain daripada kita.Kita lawan kejumudan institusi agama dengan kekuatan dialog.Kita perlu karya seperti Maryam, dan pengarang seperti Okky Madasari di sini.Untuk pengarang yang baru berputik, ada banyak cerita di luar sana.Berita sedih penguasa ingin menentukan akidah seseorang seperti yang kita baca minggu ini terhadap kelompok Ahmadiyyah adalah salah satu “berita boleh jadi cerita” yang menggiurkan.Sayang tak semua pengarang mahu menempuh jalan susah.Tidaklah menghairankan jika sasterawan kecut, kerana aktivis sendiri koro.Sebagai contoh, badan bukan kerajaan Islam kita pun hanya berlagak berani berdialog dengan Dalai Lama sedang minoriti sekte dalam Islam sendiri dibuli.Inilah api salah yang pernah saya tegur dalam novelet saya Bagaimana Anyss Naik ke Langit iaitu kita menolong Palestina seraya rasa bersyurga tetapi Penan di belakang laman kita dianiaya dan bakal menanyai di hari penghakiman.


Kerajaan perkenal visa premium, tarik hartawan melabur dalam negara

Malaysia memperkenalkan program visa premium (PVIP) Malaysia bagi menarik minat hartawan global melabur serta menetap di negara ini bagi tempoh 20 tahun.
Menteri Dalam Negeri Hamzah Zainudin berkata program berkonsepkan "Residensi Melalui Pelaburan" itu, yang pertama seumpamanya diperkenalkan oleh kerajaan, bertujuan memacu pertumbuhan ekonomi, menjana pendapatan negara dan membuka lebih banyak peluang pekerjaan untuk rakyat.
Katanya, program itu akan dibuka untuk permohonan mulai 1 Oktober 2022.
Hamzah berkata PVIP Malaysia disasarkan kepada hartawan global dari semua negara asing kecuali Israel dan negara yang tidak mempunyai hubungan diplomatik dengan Malaysia.
Beliau berkata peserta program akan diberikan manfaat berupa kelulusan sehingga 20 tahun, kebenaran belajar, kebenaran membeli hartanah seperti bangunan kediaman, bangunan perdagangan atau industri dan membuat pelaburan secara aktif dalam bidang yang dibenarkan.
"Peserta program juga dibenarkan untuk bekerja dan menjalankan aktiviti perniagaan yang sah mengikut undang-undang negara," katanya dalam sidang media di sini hari ini, yang turut dihadiri Ketua Pengarah Imigresen Khairul Dzaimee Daud.
Bagi memastikan pelaksanaan PVIP Malaysia tidak menggugat aspek keselamatan dan kedaulatan negara, Hamzah berkata Kementerian Dalam Negeri (KDN) menetapkan dasar kawalan antaranya pengenalan siling bilangan peserta, iaitu prinsipal dan tanggungan pada satu-satu masa tidak melebihi satu peratus dari jumlah warganegara Malaysia.
"Kalau warganegara sekarang 30 juta, maka bermakna hanya 1% (peserta) mesti ada dan ia merupakan satu jumlah siling yang merangkumi juga (peserta) Program Malaysia Rumah Keduaku (MM2H)," katanya.
Mengenai syarat penyertaan, Hamzah berkata PVIP Malaysia terbuka kepada semua kategori umur dan mempunyai bukti pendapatan (offshore income) sekurang-kurangnya RM40,000 sebulan atau RM480,000 secara tahunan.
Syarat lain adalah pemilikan akaun simpanan tetap sekurang-kurangnya RM1 juta dan tiada pengeluaran dibenarkan ke atas nilai prinsipal, manakala pengeluaran sebanyak 50% daripada nilai prinsipal dibenarkan selepas setahun menyertai program bagi tujuan pembelian hartanah, kesihatan dan pendidikan.
Beliau berkata KDN menyasarkan sekurang-kurangnya 1,000 peserta dalam tahun pertama program itu dilaksanakan, dengan anggaran hasil kepada negara sebanyak RM200 juta dan simpanan tetap sebanyak RM1 bilion.
"KDN berkeyakinan program ini mampu menarik lebih banyak pelaburan langsung asing yang akan mengukuhkan ekonomi dan meningkatkan peluang pekerjaan kepada rakyat tempatan.
“Di samping itu, permintaan mata wang Ringgit Malaysia juga akan meningkat dan nilainya akan mengukuh berbanding mata wang negara asing," katanya.
Beliau berkata KDN memberi jaminan bahawa Jabatan Imigresen Malaysia dan polis akan sentiasa menjalankan pemantauan dan penguatkuasaan secara berkala dari semasa ke semasa bagi memastikan program PVIP Malaysia itu menepati dasar dan matlamat pelaksanaannya.


6 kes baru Covid-19 libatkan kluster MV Glen

Enam kes baharu COVID-19 dilaporkan hari ini, termasuk satu kes melibatkan Kluster MV Glen di Selangor, kata Ketua Pengarah Kesihatan Dr Noor Hisham Abdullah.Beliau berkata dengan perkembangan itu, jumlah keseluruhan kes Covid-19 di Malaysia kini sebanyak 9,360 kes manakala kes aktif dengan kebolehjangkitan adalah 153.Dr Noor Hisham berkata, daripada jumlah kes baharu, empat daripadanya kes import yang kesemuanya melibatkan bukan warganegara, manakala dua lagi kes adalah penularan tempatan membabitkan warga Malaysia.“Empat kes import tersebut adalah dari Indonesia (tiga kes) dan Syria (satu kes).“Bagi kes penularan tempatan, satu kes daripada Kluster MV Glen dan satu lagi kes saringan di tempat kerja di Pahang. Beliau tidak bergejala dan telah dimasukkan ke Hospital Tengku Ampuan Afzan,” katanya dalam satu kenyataan, hari ini.Dr Noor Hisham berkata tiada kematian direkodkan hari ini dan jumlah maut akibat wabak itu kekal 128.Beliau berkata terdapat empat kes COVID-19 pulih hari ini, menjadikan jumlah kumulatif kes pulih sepenuhnya adalah 9,079 kes atau 97 peratus daripada jumlah keseluruhan kes.Sehingga hari ini, sebanyak empat kes sedang dirawat di Unit Rawatan Rapi (ICU) dengan tiga daripadanya memerlukan alat bantuan pernafasan, katanya.


11,000 guru Kemas bakal bakal dinaik taraf miliki ijazah

Kira-kira 11,000 guru Tabika Jabatan Kemajuan Masyarakat (Kemas) bakal dinaik taraf daripada lulusan diploma kepada ijazah sarjana muda, kata Menteri Pembangunan Luar Bandar Mahdzir Khalid.Beliau berkata pelaksanaan naik taraf guru itu yang bakal memberi lonjakan terhadap pendidikan di Kemas, akan dibuat secara berperingkat dan ia sedang diselaraskan kementerian pembangunan luar bandar (KPLB) dari aspek kewangan dan perjawatan.“Sekarang ini, silibus Kemas dan kementerian pendidikan sama, cuma guru yang ada di Kemas ada yang kelulusan diploma. Oleh demikian, kami mahu tingkatkan kelulusan tenaga pengajar daripada diploma kepada ijazah,” katanya.“(Kelulusan) guru di Kemas akan ditingkatkan… bukan kita buang mereka tetapi guru yang ada boleh ambil ijazah sarjana muda,” katanya dalam sidang media selepas Majlis Amanat Tahun Baharu 2022 KPLB hari ini.Pada 5 November tahun lepas, Mahdzir berkata perjawatan baru bagi pendidik masyarakat tabika Kemas pada masa depan perlu memiliki ijazah sarjana muda pendidikan awal kanak-kanak.Menurutnya, ia bertujuan meningkatkan profesionalisme warga pendidik masyarakat dan menjamin kualiti pendidikan awal kanak-kanak seiring dengan peredaran masa serta kepesatan teknologi.


Kes harian turun bawah 1,500 jangkitan, 2 lagi terkorban

1,453 kes baru Covid-19 direkodkan semalam menjadikan jumlah keseluruhan sebanyak 4,854,976 kes.
Sebanyak 1,800 pesakit turut dilaporkan sembuh, menjadikan jumlah keseluruhan kes sembuh sebanyak 4,795,804.
Ketika ini, 22,772 kes aktif direkodkan di mana 21,768 atau 95.6% daripadanya menjalani kuarantin kendiri.
Tiada pesakit di pusat kuarantin sementara 967 (4.2%) kes dimasukkan ke hospital.
Kes yang memerlukan rawatan di unit rawatan rapi (ICU) adalah sebanyak 37 kes dan 22 daripadanya memerlukan bantuan alat pernafasan.
Dua kematian termasuk satu kes kematian sebelum tiba di hospital dicatatkan menjadikan kes keseluruhan sebanyak 36,400 orang.


Indonesia sasar hasilkan pil antiviral Covid-19 tahun ini

Indonesia mensasarkan penghasilan dua jenis pil antiviral Covid-19 tempatan, Molnupiravir dan Paxlovid pada April atau Mei tahun ini.“Kerajaan akan terus memastikan bekalan ubatan Covid-19 untuk kegunaan domestik mencukupi bagi menghadapi gelombang virus SARS-CoV-2,” kata jurucakap petugas khas Covid-19 kerajaan, Reisa Broto Asmoro dalam satu sidang media maya.Kerajaan telah memperoleh 400,000 tablet Molnupiravir untuk merawat Covid-19 melalui syarikat pembekal ubat generik India, PT Amarox Pharma Global.Molnupiravir yang dibangunkan oleh Merck & Co dan Ridgeback Biotherapeutics dan Paxlovid oleh Pfizer akan dihasilkan di kilang PT Amarox Pharma Global di daerah Bekasi.Pil antivirus berfungsi memperkenalkan ralat pada kod genetik virus SARS-CoV-2 dan menghalang virus daripada terus berganda.Negara yang memiliki bilangan penduduk keempat tertinggi di dunia itu menyaksikan jumlah kes Covid-19 didorong varian Omicron meningkat sejak beberapa minggu kebelakangan ini.Jumlah keseluruhan kes Omicron meningkat kepada 882 kes setakat 14 Januari, manakala 276 pesakit telah sembuh hari ini, kata Reisa.Indonesia mencatat 1,362 kes Covid-19 pada 18 Januari, jumlah kes harian tertinggi sejak pertengahan Oktober 2021.


Permohonan injunksi 1,102 pembeli rumah PR1MA ditolak

Mahkamah Tinggi di sini hari ini menolak permohonan injunksi difailkan 1,102 individu bagi menghalang Perbadanan PR1MA Malaysia (PR1MA) mempromosikan rebat dan memberi diskaun tambahan menerusi Kempen Pemilikan Rumah (HOC) kepada pembeli baru, menyebabkan pembeli projek perumahan terdahulu mengalami kerugian.Injunksi itu dipohon kesemua individu yang merupakan pembeli terawal projek perumahan PR1MA di seluruh negeri antaranya Kuala Lumpur, Kedah, Perak, Melaka, Johor Bahru, Sabah dan Sarawak dalam saman pemula difailkan mereka terhadap PR1MA selaku defendan.Peguam Mohd Khairul Azam Abdul Aziz, yang mewakili kesemua individu itu ketika dihubungi pemberita berkata Hakim Ahmad Zaidi Ibrahim menolak permohonan anak guamnya selepas mendapati kesemua plaintif gagal menunjukkan kepada mahkamah bahawa mereka berhak kepada perintah injuksi yang dipohon.“Mahkamah berpendapat tiada keperluan untuk membenarkan injunksi berkenaan. Oleh itu, permohonan kesemua plaintif ditolak tanpa sebarang kos,” kata peguam itu kepada pemberita selepas prosiding hari ini yang dijalankan melalui aplikasi dalam talian.Mohd Khairul Azam juga berkata permohonan anak guamnya ditolak kerana ada isu untuk dibicarakan dalam kes ini dan plaintif boleh mendapat pampasan dan ganti rugi sekiranya tuntutan saman ini berjaya.Kesemua individu berumur 28 hingga 50 tahun itu memohon perintah injunksi di bawah Aturan 29 Kaedah 1 (2) Kaedah-Kaedah Mahkamah 2012 bagi menghalang defendan daripada meneruskan kempen, mempromosi apa-apa jenis rebat melalui penyiaran atau pengiklanan dan dilarang meneruskan pengenalan skim rebat PR1MA atau apa-apa acara majlis penyerahan kunci sehingga tindakan ini diputuskan oleh mahkamah.Permohonan itu difailkan atas alasan pengenalan diskaun bersama dengan HOC oleh PR1MA telah menjejaskan harga jualan dan mendatangkan kerugian kepada pembeli awal projek PR1MA selain mendakwa defendan di dalam melaksanakan skim ini telah menyebabkan harga belian jauh lebih rendah dari harga pasaran projek sehingga menjejaskan pembeli terdahulu.Pada Julai dan Ogos 2019, seramai 1,102 individu, yang merupakan kumpulan pertama pembeli rumah PR1MA memfailkan saman pemula terhadap agensi perumahan itu bagi memohon deklarasi bahawa rebat oleh PR1MA yang diperkenalkan bersama-sama HOC itu adalah tidak sah.Mereka mendakwa PR1MA menawarkan rebat sehingga 30% kepada pembeli rumah baru menyebabkan pembeli rumah terawal mengalami kerugian sehingga RM100,000.


Politik Malaysia antara tumpuan firma Israel pengaruhi pilihan raya di seluruh dunia

Malaysia antara negara yang pilihan rayanya mungkin terjejas disebabkan syarikat Israel yang beroperasi untuk mempengaruhi pilihan raya di seluruh dunia dengan menyebarkan maklumat palsu, dedah siasatan bersama oleh wartawan dari beberapa media Barat.
Pendedahan ini muncul tidak sampai tiga bulan selepas Pilihan Raya Umum ke-15 (PRU15), yang buat pertama kali menyaksikan Parlimen tergantung yang berakhir dengan Anwar Ibrahim dari Pakatan Harapan (PH) dilantik sebagai perdana menteri.
Laporan itu bagaimanapun tidak menyatakan sama ada terdapat sebarang peranan yang dimainkan untuk mempengaruhi PRU15, tetapi ia ada memetik skandal 1MDB yang menjadi nadi PRU pada 2018, apabila perkhidmatan firma Israel itu digunakan untuk menyebarkan maklumat salah bagi memburukkan pemberi maklumat.
Akhbar harian Perancis, Le Monde, salah satu daripada 30 organisasi media yang mengambil bahagian dalam siasatan itu, berkata "Team Jorge" digunakan "pelanggan tidak dikenali" untuk menjalankan kempen maklumat palsu terhadap Xavier Justo, pegawai bank Switzerland yang mendedahkan skandal 1MDB pada 2015.
Skandal rasuah itu antara penyebab kekalahan bekas perdana menteri Najib Razak pada pilihan raya 2018.
Menurut Le Monde, kempen untuk memburukkan Justo bermula pada penghujung tahun 2020, dengan laman sesawang dan saluran YouTube menirunya, di mana beliau diwar-warkan sebagai individu yang tidak boleh dipercayai yang mahu membuat duit.
"Laman sesawang dan saluran YouTube kemudiannya dimuat naik di media sosial secara meluas oleh rangkaian avatar Team Jorge, sebagai sebahagian daripada operasi fitnah yang lebih besar, menggelar Justo sebagai pencuri, penagih dadah, pemeras ugut," kata akhbar itu, menambah yang matlamat sebenar kempen itu tidak jelas.
Malaysia secara umumnya diketahui sebagai penentang kuat Israel kerana pendudukannya di Palestin, dengan negara Yahudi itu sering dijadikan isu dalam politik negara.
Ketika kempen PRU15, Anwar dicabar supaya membuktikan yang elemen Israel tidak menyusup masuk dalam PKR.
Ia berikutan penahanan sekumpulan rakyat Malaysia yang dikatakan diupah perisikan Israel Mossad untuk menculik seorang pengaturcara komputer Palestin yang dikehendaki rejim itu pada September.
PKR kemudiannya menafikan ada kena mengena dengan salah seorang penculik, Raibafie Amdan, yang pernah memuat naik gambar mengibarkan bendera parti itu di media sosialnya.
Akan tetapi ia tidak menghalang pengkritik Anwar daripada mendesaknya menyatakan pendirian terhadap Israel, memetik kenyataannya sebelum ini yang menyokong "segala usaha untuk melindungi keselamatan negara Israel".
Selepas Anwar menjadi perdana menteri, pengarang kanan akhbar Israel berpengaruh Haaretz berkata, ia merupakan lembaran baru dalam hubungan negara Yahudi itu dengan Malaysia, di mana setiap kerajaan sebelum ini menyokong perjuangan Palestin.
"Israel sukakan hubungan yang lebih erat dengan Kuala Lumpur. Mungkinkah ini peluangnya?"
"Israel akan menyukai hubungan yang lebih erat dengan Kuala Lumpur. Mungkin ini adalah peluang?" kata Ketua Pengarang Haaretz Esther Solomon dalam komen di Twitter, beberapa hari selepas Anwar mengangkat sumpah.
Pendedahan tentang "Team Jorge" mengingatkan skandal yang melibatkan Cambridge Analytica, firma perunding politik Britain yang ditutup berikutan dakwaan membocorkan data pengguna Facebook dan mengugut dalam menjalankan kempen pilihan raya di beberapa negara.
Pada 2020, bocor fail yang mendedahkan syarikat itu, melalui firma induknya SCL Group, pada 2013 mengemukakan cadangan kepada Umno di bawah presiden parti ketika itu Najib Razak untuk mempengaruhi corak pengundian di 40 kerusi semasa PRU 2018.
Fail yang bocor itu turut mendedahkan timbalan presiden Umno ketika itu Ahmad Zahid Hamidi akan bersarapan pagi dengan wakil Kumpulan SCL di New York pada 2016.
Kerajaan Barisan Nasional (BN) pimpinan Umno bagaimanapun menafikan penglibatan Cambridge Analytica dalam kempen pilihan rayanya.
Menu pelbagai khidmat fitnah
Siasatan terhadap "Team Jorge" dilakukan oleh wartawan yang menyamar sebagai bakal pelanggan, yang menghubungi Tal Hanan, bekas perisik Israel yang mengetuai firma itu dan merakamnya secara rahsia.
“Kami kini terlibat dengan satu pilihan raya di Afrika... Kami ada pasukan di Greece dan satu pasukan di Emirates [UAE]... Anda ikut petunjuk. [Kami menyelesaikan] 33 kempen peringkat presiden, 27 daripadanya berjaya,” kata Hanan dipetik sebagai berkata oleh The Guardian, sebuah lagi media yang terlibat dalam siasatan itu.
Firma Hanan menawarkan pelbagai perkhidmatan yang antara lain termasuk "kempen fitnah dan maklumat palsu" daripada penggodaman e-mel, kepada penyebaran khabar angin menggunakan laman berita palsu serta melalui profil palsu di rangkaian media sosial.
Antara produknya ialah Advanced Impact Media Solutions, atau Aims, sebuah perisian yang boleh mengawal lebih daripada 30,000 akaun palsu di pelbagai platform media sosial untuk menyebarkan maklumat salah dengan pantas.


Keputusan terhadap 4 ahli Parlimen Sabah muktamad, kata speaker

Keputusan tiada pengosongan empat kerusi Parlimen di Sabah yang dimenangi bekas ahli Bersatu atas tiket Gabungan Rakyat Sabah (GRS) pada Pilihan Raya Umum Ke-15 (PRU15) November lalu, adalah muktamad.
Yang di-Pertua Dewan Rakyat Johari Abdul berkata segala justifikasi dan alasan berhubung keputusan itu, dijelaskan olehnya dalam surat bertarikh 16 Januari yang dihantar kepada Bersatu.
"Seperti yang saya dah jawab (dalam surat kepada Bersatu)…itulah dia (keputusan), muktamad. Terpulang kepada Bersatu (untuk rujuk ke mahkamah), mereka ada hak dan boleh menggunakan segala hak mereka,” katanya ringkas ketika dihubungi Bernama hari ini.
Terdahulu, Presiden Bersatu Muhyiddin Yassin mempertikaikan keputusan Yang di-Pertua Dewan Rakyat untuk tidak mengosongkan empat kerusi Parlimen di Sabah iaitu Papar, Batu Sapi, Ranau serta Sipitang, dan bercadang untuk merujuk perkara itu ke mahkamah.
Muhyiddin dalam kenyataan hari ini, mendakwa keputusan dibuat Johari adalah berdasarkan tafsiran Fasal 10.2.3 Perlembagaan parti Bersatu, namun menurutnya Yang di-Pertua Dewan Rakyat bukan pihak yang mempunyai kuasa untuk mentafsir perlembagaan parti, justeru terkhilaf dalam membuat tafsiran serta keputusan.
Menurut Muhyiddin, dalam surat bertarikh 16 Januari, Johari memberi alasan dengan mentafsir fasal itu, empat Ahli Parlimen berkenaan menjadi ahli langsung GRS pada 27 Oktober 2022 dan mendapati keahlian mereka dalam Bersatu gugur serta-merta pada waktu berkenaan, sebelum mereka bertanding dalam PRU15 pada 19 November 2022.
Bagaimanapun, presiden Bersatu itu berkata fasal berkenaan tidak terpakai kepada empat Ahli Parlimen berkenaan kerana mereka adalah ahli Bersatu dan parti itu adalah pengasas serta parti komponen GRS pada masa itu.
Justeru beliau yang juga ahli Parlimen Pagoh itu berkata, GRS tidak boleh ditafsirkan sebagai ‘parti politik lain’ mengikut semangat dan intipati fasal berkenaan.
Isu pengosongan empat kerusi Parlimen itu timbul, selepas bekas Ketua Badan Pimpinan Bersatu Sabah Hajiji Noor, mengumumkan pemimpin Bersatu Sabah membuat sebulat suara memutuskan untuk keluar daripada parti itu, namun kekal di bawah GRS, pada 10 Disember lalu.
Susulan itu, Naib Presiden Bersatu Ronald Kiandee dalam kenyataan pada 29 Disember berkata parti itu menghantar notis pemakluman kepada Johari, untuk mengesahkan bahawa telah berlakunya kekosongan luar jangka kerusi Parlimen berkenaan, selaras Perkara 49A (3) Perlembagaan Persekutuan.
Di dalam notis berkenaan, ahli Parlimen yang dinamakan ialah Armizan Mohd Ali (Papar), Khairul Firdaus Akbar Khan (Batu Sapi), Jonathan Yasin (Ranau) dan Matbali Musah (Sipitang).


Sumbangan besar Muhyiddin tegak kebenaran

Terselit terlalu banyak iktibar daripada keputusan kes mahkamah bekas perdana menteri, Najib Razak, yang boleh kita jadikan panduan hidup.
Salah satu daripadanya ialah kepentingan sikap istiqamah dalam perjuangan menentang rasuah dan menegakkan kebenaran.
Hakikatnya, ia senang diungkap tetapi tidak mudah untuk dilaksanakan kerana terdapat pelbagai ujian yang menanti.
Contoh ujian paling besar dalam perjuangan menegakkan kebenaran kes 1MDB ialah bagaimana Muhyiddin Yassin kehilangan tiga jawatan utama politik.
Pada 2015, beliau disingkirkan daripada kerusi timbalan perdana menteri dan timbalan presiden Umno kerana mengkritik Najib dalam isu 1MDB yang ketika itu masih kurang diberi perhatian oleh rakyat.
Apa yang berlaku ke atas Muhyiddin menyebabkan isu 1MDB meledak dalam kalangan masyarakat.
Orang ramai mula peka dan cuba memahami apa yang berlaku sehingga akhirnya Najib tumbang di tangan Pakatan Harapan (PH) di mana Muhyiddin adalah salah seorang penggerak utamanya.
Pada 2021 pula, Muhyiddin kehilangan jawatan yang lebih besar iaitu perdana menteri gara-gara tidak mahu campur tangan dalam kes 1MDB Najib dan kes mahkamah Presiden Umno, Ahmad Zahid Hamidi.
Jika mahu mempertahankan kuasa, beliau boleh sahaja "kawtim" dengan dua tokoh utama kluster mahkamah itu tetapi Muhyiddin tidak berganjak walaupun seinci.
Beliau sanggup kehilangan jawatan nombor satu negara demi melihat sebuah kebenaran ditegakkan.
Mengambil kira apa yang dilalui Muhyiddin, tidak pelik apabila beliau melahirkan rasa syukur apabila perjuangannya dan rakyat Malaysia menentang rasuah terjawab di Mahkamah Persekutuan.
Ia bukanlah tindakan mengambil kredit kerana sudah terpahat dalam lipatan sejarah, Muhyiddin ada sumbangan besar dalam menegakkan kebenaran kes berkenaan.
Semoga kita juga terus istiqamah menentang rasuah dan menegakkan kebenaran walaupun terpaksa menempuh laluan seribu liku.
Ahmad Mastakim Ali adalah pembaca MalaysiaNow.
* Tulisan ini adalah pandangan peribadi penulis yang tidak semestinya mencerminkan pandangan MalaysiaNow


Larangan berhimpun sewaktu kempen PRN bukan sekatan demokrasi, kata pemimpin PBB

Naib Presiden Parti Pesaka Bumiputera Bersatu (PBB) Sarawak Abdul Karim Rahman Hamzah hari ini berkata beliau akan menyokong sebarang langkah kementerian kesihatan (KKM) untuk melarang perhimpunan politik jika keputusan sedemikian diambil bagi PRN.Bercakap pada sidang media di Kuching, beliau berkata langkah berjaga-jaga adalah satu perkara yang perlu diambil, menyifatkan larangan aktiviti politik sepanjang musim pilihan raya bukan sebuah penindasan demokrasi.“Tidak bermakna jika kita tidak boleh berkempen seperti sebelum ini, demokrasi tercalar,” katanya.“Jika anda pergi ke beberapa negara lain, mereka bahkan langsung tidak boleh berkempen seperti yang kita buat.“Kadang-kadang kita terlebih-lebih pula berkempen di sini. Jika anda pergi ke Jepun atau beberapa negara lain, anda tidak dapat tengok kempen begini.”Karim turut menambah larangan perhimpunan fizikal adalah satu perkara yang patut dilaksanakan kerana ia dikenakan terhadap semua parti politik.“Sepatutnya tiada masalah,” katanya.“Bagi saya, ia bagus.”Katanya, apa yang penting pengundi tahu siapa calon dan parti yang mereka wakili.“Dari situ, mereka akan dapat melihat sendiri siapa yang mereka mahu undi.”


GPS tidak akan beri laluan kepada parti semenanjung pada PRU15

Gabungan Parti Sarawak (GPS) hari ini menegaskan ia tidak akan memberi laluan kepada parti dari semenanjung pada pilihan raya umum (PRU) akan datang, termasuk parti yang mesra dengannya.Sebaliknya, Pengerusi GPS Abang Johari Openg berkata ia akan bertanding di semua 31 kerusi Parlimen sebaik sahaja PRU ke-15 (PRU15) diumumkan.“Saya sudah kata (sebelum ini) kita bertanding di semua 31 kerusi,” katanya hari ini ketika ditanya sama ada GPS akan memberi laluan kepada Bersatu pada PRU15.Bersatu yang dipimpin Pengerusi Perikatan Nasional (PN) Muhyiddin Yassin, kini menduduki dua kerusi Parlimen di Sarawak: Puncak Borneo dan Saratok.Kedua-dua kawasan itu diwakili bekas ahli PKR: Willie Mongin di Puncak Borneo dan Ali Biju di Saratok.Ramai yang menganggap GPS yang terdiri dari Parti Pesaka Bumiputera Bersatu, Parti Rakyat Bersatu Sarawak, Parti Rakyat Sarawak dan Parti Demokratik Progresif sebagai “kingmaker” dalam politik persekutuan.Sokongan dari GPS dan PAS dilihat penting dalam Langkah Sheraton di mana ia menyebabkan kerajaan Pakatan Harapan (PH) tumbang pada Februari 2020.Tahun lalu, Muhyiddin berkata PN akan bekerjasama dengan GPS pada PRU akan datang, sambil menambah bahawa persefahaman dicapai ketika pertemuan diadakan bersama Abang Johari yang juga merupakan premier Sarawak beberapa minggu sebelum pilihan raya negeri (PRN) itu pada Disember.Menurutnya, persefahaman yang dicapai tersebut termasuk Bersatu akan memberi laluan kepada GPS dengan tidak bertanding pada PRN Sarawak dan sebagai timbal balik, GPS akan bekerjasama dengan Bersatu pada PRU15.“Kami capai persefahaman bagi PRN, kami akan sokong GPS,” katanya.“Abang Johari faham, dan dia kata bagi PRU, itu terbuka. Itulah apa yang dia kata.”


Ibu tunggal, 7 anak kongsi satu peranti untuk jalankan perniagaan, belajar

Seorang ibu tunggal berniaga dalam talian dan tujuh orang anaknya mengikuti Pengajaran dan Pembelajaran Di Rumah (PdPR) dengan berkongsi satu-satunya telefon pintar milik keluarga itu.Umi Naza Osman, 36, berkata kerana hanya ada satu peranti iaitu telefon pintar miliknya, anak-anaknya bergilir menggunakan peranti itu menyebabkan sesi PdPR anak-anaknya sering terganggu apabila adanya pertindihan waktu pembelajaran antara satu sama lain.Anak sulung di tingkatan lima hinggalah anak bongsunya yang berusia empat tahun di taska mengikuti modul pembelajaran menggunakan telefon pintar.Beliau berkata adakalanya sesi pembelajaran anak-anaknya turut terganggu apabila ada pelanggan menghubungi untuk membuat tempahan kerepek ubi atau kerepek pisang yang kini menjadi sumber pendapatan utamanya.“Selama ini saya khuatir apabila anak-anak saya tidak dapat menumpukan perhatian apabila terdapatnya gangguan sama ada terpaksa berkongsi peranti atau adanya tempahan untuk perniagaan saya yang dilaksanakan secara kecil-kecilan ini.Bukannya saya tidak mahu membelikan telefon lain, tetapi pendapatan saya ini terpaksa saya dahulukan untuk keperluan lain, termasuklah membayar duit sewa rumah sebanyak RM300 sebulan,” katanya ketika ditemui pemberita di kediamannya di Kampung Rahmat, Sri Lalang, dekat Kluang.Katanya, setiap anaknya itu sememangnya memerlukan peranti seperti telefon pintar apabila sesi pengajaran dan pembelajaran semasa PKP kini dilaksanakan secara dalam talian.Umi ditemui ketika lawatan Ahli Parlimen Ayer Hitam Wee Ka Siong ke kediamannya hari ini semasa program penyampaian sumbangan keperluan harian kepada golongan memerlukan di kawasan parlimen itu.Sementara itu, masalah yang dihadapi oleh Umi ini mendapat perhatian Wee apabila pihaknya menyumbangkan dua telefon pintar kepada mereka sekeluarga.Kata Wee yang juga menteri pengangkutan, diharapkan dengan pemberian telefon pintar itu akan dapat memudahkan sesi PdPR anak-anak Umi, dan membolehkan pengusaha kerepek itu menggunakan sepenuhnya telefon bimbit miliknya untuk perniagaan.


Ahli Parlimen DAP penyokong Azalina kini gesa beliau dipecat sebagai penasihat PM

Ahli Parlimen Beruas Ngeh Koo Ham hari ini menggesa Azalina Othman Said meletakkan jawatannya sebagai penasihat khas perdana menteri berikutan kenyataannya baru-baru ini supaya peguam negara diganti, mengambil pendirian berbeza selepas tahun lalu pimpinan DAP menyokong ahli Parlimen Umno itu.
Ngeh yang merupakan antara salah seorang ahli Parlimen DAP yang mempertahankan Azalina selepas Umno gagal melantiknya sebagai speaker Dewan Rakyat, hari ini berkata beliau terkejut dengan ucapannya ketika mesyuarat Umno bahagian pada Sabtu lalu.
"Jika dilihat pada konteks gesaan (Azalina) itu, beliau berkata PM perlu melantik seorang peguam negara yang akan bertindak mengikut telunjuk PM, termasuk menyalahgunakan kuasa peguam negara yang bertindak sebagai pendakwa raya untuk menarik balik pertuduhan terhadap mereka yang melakukan rasuah dan mereka yang menyalahgunakan kuasa, terutamanya pemimpin Umno," katanya.
"Ini benar-benar bertentangan dengan kedaulatan undang-undang. Inilah sebab utama gesaan supaya peranan pendakwa raya dipisahkan daripada peguam negara sebagai penasihat undang-undang tertinggi kepada kerajaan."
Pada Sabtu, Azalina mempersoalkan mengapa Ismail tidak menukar peguam negara jika langkah itu berada dalam bidang kuasanya.
"Siapa jadi perdana menteri, dia mesti jadikan peguam negara orang dia,” katanya ketika menghadiri perhimpunan khas di mana beberapa pemberi ucapan  bergilir mengecam keputusan Mahkamah Persekutuan untuk menghantar bekas perdana menteri Najib Razak ke penjara selepas gagal dalam rayuan kes penyelewengan dana SRC International.
Selepas Azalina gagal menyertai Kabinet Ismail tahun lalu, pemimpin DAP melancarkan kempen supaya beliau dicalonkan sebagai speaker.
Mereka yang berkempen, termasuk Ahli Parlimen Segambut Hannah Yeoh yang secara terbuka menggesa Azalina diberi jawatan menteri di Jabatan Perdana Menteri bagi portfolio hal ehwal undang-undang.
"Sebagai timbalan speaker beliau boleh berunding, dan rekod prestasinya menunjukkan dia juga turut melibatkan parti pembangkang," kata Yeoh.
DAP kemudiannya memberi isyarat akan menyokong lantikan beliau sebagai speaker, dan menuduh speaker ketika ini, Azhar Harun menjadikan Parlimen sebagai “alat” kepada kerajaan.


Israel serang kedudukan Hamas di Gaza

Tentera Israel menyasarkan beberapa kedudukan Hamas di Gaza awal hari ini.Serangan balas terbaru itu dilakukan selepas sebuah roket Palestin dilancarkan ke arah selatan Israel.Pada sekitar 2.30 pagi waktu tempatan. Pasukan Pertahanan Israel (IDF) menyerang beberapa kedudukan Hamas di Gaza, kata saksi kepada AFP.“Sebagai respons terhadap serangan roket Gaza, jet pejuang dan helikopter IDF menyasarkan serangan balas ke tempat pembuatan roket Hamas dan kawasan ketenteraannya,” kata IDF dalam sebuah kenyataan.Jurucakap IDF turut berkata roket yang diserang dari Gaza telah mengenai sebuah padang di selatan Israel.Tidak ada laporan mengenai kecederaan akibat serangan roket tersebut selain tiada pihak bertanggungjawab berhubung serangan tersebut.Serangan IDF itu dilaksanakan selepas Perdana Menteri Israel Benjamin Netanyahu melawat bandar Bersheeba dalam kempen meraih undi bagi pilihan raya keempat dalam tempoh dua tahun.


‘Hadiah’ rumah RM100 juta kepada Najib mesti diundi di Parlimen, kata Kit Siang

Veteran DAP Lim Kit Siang berkata pemberian rumah bernilai RM100 juta kepada Najib Razak mesti diundi di Parlimen memandangkan bekas perdana menteri tersebut telah disabit bersalah sebagai seorang penjenayah walaupun sedang dalam proses rayuan terhadap sabitannya.Dalam sebuah kenyataan Lim berkata, Najib bertanggungjawab menjadikan Malaysia sebagai sebuah negara kleptokrasi susulan skandal 1MDB dan skandal-skandal lain yang membabitkan ahli Parlimen Pekan tersebut.“Bilakah peruntukan untuk rumah Najib yang bernilai RM100 juta ini akan dibentangkan ke Parlimen untuk diundi?“Adakah rakyat Malaysia mahu menghadiahkan perdana menteri yang telah menyebabkan negara kita kehilangan berpuluh malah beratus billion ringgit akibat 1MDB dan skandal-skandal lain dengan rumah yang bernilai RM100 juta?“Perkara ini amat menjijikkan bagi mana-mana rakyat Malaysia yang baik,” katanya.Semalam, sidang Dewan Rakyat sempat kecoh apabila isu rumah bernilai RM100 juta yang dimohon Najib dan didedahkan MalaysiaNow diluluskan oleh Kabinet dibangkitkan Ahli Parlimen Langkawi Dr Mahathir Mohamad.Mahathir mempertikaikan langkah pemberian rumah kepada Najib yang disifatkan sebagai seorang “penyangak” dan merupakan seorang “banduan” kerana sudah disabit kesalahan salah guna kuasa, dan penyelewengan dana berkaitan 1MDB dan SRC International.“Tapi ini buat kerja sekian lama, curi duit, seleweng duit, salah guna duit, salah guna kuasa, dapat hadiah RM100 juta.”“Setakat kita tahu dia adalah satu banduan yang didapati bersalah, dihukum 12 tahun penjara dan denda lebih RM200 juta.. Yang dia tak masuk penjara dan tak bayar denda,” kata Mahathir.Pendedahan: Najib bakal dapat rumah percuma bernilai RM100 juta di kejiranan mewah KLDr M pertikai rumah bernilai RM100 juta untuk ‘penyangak’Syed Saddiq kecam Kabinet lulus peruntukan rumah Najib bernilai RM100 jutaDalam pada itu, Lim berkata, Menteri Kewangan Tengku Zafrul Aziz juga dilihat cuba mengelak daripada memberikan penjelasan berhubung isu tersebut.“Melihat kepada kemarahan rakyat mengenai isu ini, rumah bernilai RM100 juta kepada Najib ini mestilah diundi di Parlimen.”Sebelum ini, MalaysiaNow melaporkan Najib memohon “keistimewaan” daripada kerajaan dalam bentuk sebuah rumah kediaman dengan keluasan 2.8 ekar bernilai RM100 juta yang terletak di kejiranan paling eksklusif Kuala Lumpur.“Keistimewaan” kepada Najib turut termasuk penganugerahan pemilikan sebuah tanah premium dengan keluasan lebih 120,000 meter persegi di Bukit Petaling, kawasan kejiranan eksklusif di tengah-tengah Kuala Lumpur, selain pembinaan banglo di kawasan itu melibatkan kos RM100 juta.Difahamkan Najib membuat permohonan rasmi kepada kerajaan awal tahun ini susulan lawatan ke tanah kosong tersebut.Bagaimanapun, menurut sumber MalaysiaNow beberapa menteri mewakili beberapa parti kerajaan membantah langkah tersebut termasuk Zafrul.


Raja-Raja Melayu adakan perbincangan khas

Raja-Raja Melayu tiba di Istana Negara hari ini, bagi menghadiri perbincangan khas Raja-Raja Melayu di Kuala Lumpur.Perbincangan khas yang dijadualkan pada 2.30 petang itu, dijangka bagi meneliti cadangan-cadangan yang dikemukakan Perdana Menteri Muhyiddin Yassin pada Jumaat lepas ketika mengadap Yang di-Pertuan Agong di Istana Abdulaziz, Kuantan.Kenderaan rasmi membawa Yang di-Pertuan Agong Sultan Abdullah Sultan Ahmad Shah memasuki pintu utama Istana Negara pada 12.20 tengah hari.Situasi di perkarangan Pintu Utama juga tenang dan dikawal ketat pasukan Polis Diraja Malaysia sejak pagi tadi.Kenderaan rasmi membawa Sultan Johor Sultan Ibrahim Sultan Iskandar pula tiba di Istana Negara sekitar pukul 1.30 tengah hari, diikuti Sultan Selangor Sultan Sharafuddin Idris Shah.Turut berangkat ke Istana Negara ialah Sultan Kedah Sultan Sallehuddin Sultan Badlishah, Sultan Terengganu Sultan Mizan Zainal Abidin, Yang di-Pertuan Besar Negeri Sembilan Tuanku Muhriz Tuanku Munawir, Raja Perlis Tuanku Syed Sirajuddin Putra Jamalullail serta Sultan Perak Sultan Nazrin Shah dan Pemangku Raja Pahang Tengku Hassanal Ibrahim Sultan Abdullah.Pengamal media tempatan dan antarabangsa berkumpul di pintu utama Istana Negara sejak 12 tengah hari bagi menanti keberangkatan tiba Raja-Raja Melayu.Situasi di perkarangan Pintu Utama juga tenang dan dikawal ketat pasukan Polis Diraja Malaysia sejak pagi tadi.Polis turut memasang pemisah dan kon sebagai langkah keselamatan dan memastikan pematuhan prosedur operasi standard (SOP) penjarakan fizikal petugas media.Pada Jumaat petang, Muhyiddin bersama beberapa menteri Kabinet menghadap Agong di Istana Abdulaziz, Kuantan Pahang, susulan mesyuarat khas Jemaah Menteri yang dipengerusikan beliau di Putrajaya pada sebelah pagi.Semalam, Istana Negara dalam satu kenyataan memaklumkan, Sultan Abdullah berkenan menerima sembah taklimat cadangan-cadangan yang dicapai mesyuarat khas Jemaah Menteri untuk pertimbangan dan ampun perkenan Agong untuk pelaksanaannya.Kenyataan itu memaklumkan Agong akan mengadakan rundingan dengan Raja-Raja Melayu di Istana Negara dalam masa terdekat bagi membincangkan cadangan-cadangan yang dikemukakan perdana menteri.


Pemimpin DAP ‘memekik’ ketika PM ajak ahli Parlimen bertafakur untuk mangsa Covid-19

Perdana Menteri Muhyiddin Yassin memulakan ucapannya pada sidang khas Parlimen hari ini dengan mengajak semua ahli-ahli Dewan Rakyat untuk bertafakur dan membacakan Al-Fatihah kepada semua mangsa Covid-19.“Sebelum saya memulakan penerangan, saya mewakili kerajaan dan seluruh ahli Parlimen dengan perasaan sedih dan hiba ingin menyampaikan salam takziah buat semua ahli keluarga mangsa Covid-19 yang diuji dengan kehilangan insan-insan tersayang.“Datuk Yang di-Pertua, saya memohon izin untuk kita semua bertafakur seketika dan membaca surah Al-Fatihah bagi mengingati mangsa-mangsa yang telah meninggal dunia. Al-Fatihah,” kata Muhyiddin di Dewan Rakyat pagi ini.Bagaimanapun, ahli-ahli Parlimen DAP seperti Lim Guan Eng dan Gobind Singh Deo dan Nga Kor Ming bangun dan terus menjerit-jerit tanpa menghiraukan Muhyiddin yang sedang membacakan surah Al-Fatihah.“Point of order, point of order,” kata Lim yang mengetuai ahli Parlimen DAP untuk menghalang Muhyiddin meneruskan ucapan.Yang di-Pertua Dewan Rakyat Azhar Harun bagaimanapun meminta Muhyiddin yang juga ahli Parlimen Pagoh untuk meneruskan ucapan.https://media.malaysianow.com/wp-content/uploads/2021/07/26140052/muhyiddin-and-opposition.mp4


PPS dibuka di Sahom, tempatkan 86 mangsa banjir kilat

Sebuah pusat pemindahan sementara (PPS) dibuka bagi menempatkan 86 mangsa banjir kilat di Kampung Sahom, di Ipoh pada tengah malam semalam.
Sekretariat Jawatankuasa Pengurusan Bencana Negeri Perak dalam kenyataan hari ini memaklumkan PPS Sekolah Kebangsaan Sahom Kampar dibuka bagi menempatkan penduduk yang terjejas.
“Setakat jam 11 pagi tadi, terdapat 86 mangsa daripada 23 keluarga yang terjejas akibat banjir kilat susulan hujan lebat pada petang semalam,” menurut kenyataan itu.
Dalam pada itu, Jabatan Pengairan dan Saliran negeri turut merekodkan paras bacaan Sungai Perak di Stesen Sungai Kinta di Weir Tanjung Tualang naik kepada paras waspada daripada 10m kepada 13.8m.
Jabatan Kerja Raya turut memaklumkan penutupan jalan negeri di A119 jalan Kuala Dipang - Chenderiang kerana berlakunya runtuhan dan pokok tumbang, pengguna boleh menggunakan jalan alternatif lain di FT001.


Najib tidak mengadu atau pulangkan RM42 juta tapi guna ikut keinginannya, kata hakim

Bekas perdana menteri Najib Razak tidak mengembalikan dana RM42 juta milik SRC International Sdn Bhd yang dikreditkan secara salah ke akaunnya, sebaliknya telah menggunakannya, kata Mahkamah Rayuan hari ini.Hakim Abdul Karim Abdul Jalil berkata perkara lazim bagi mana-mana pemegang akaun yang tersilap atau tidak sengaja menerima dana ke dalam akaunnya adalah untuk memulangkannya dan membetulkan kesilapan itu, tetapi Najib tidak melakukan sedemikian apabila RM42 juta itu dipindahkan ke akaunnya.Dalam penghakiman ringkas setebal 54 muka surat itu, hakim berkata Najib tidak pernah membuat aduan dengan pihak bank apabila dana itu dikreditkan secara salah ke akaunnya tetapi beliau agak berpuas hati apabila menerimanya dan menggunakan dana itu sesuka hatinya.“Tidak pernah ditunjukkan penggunaan dana itu ada kaitan dengan SRC International atau perniagaannya. Hakim perbicaraan (Mohd Nazlan Mohd Ghazali) menganggap pemindahan dana itu ke dalam akaunnya mesti dilakukan dengan pengetahuan perayu kerana jika tidak, beliau tidak akan membelanjakan RM42 juta tersebut.“Oleh itu, keseluruhan keterangan mengukuhkan kesimpulan hakim bahawa perayu pasti mempunyai pengetahuan mengenai RM42 juta yang dipindahkan ke dalam akaunnya,” katanya sambil menambah bahawa mahkamah juga bersetuju dengan penemuan hakim perbicaraan bahawa bukti yang dikemukakan oleh pihak pendakwaan jelas menunjukkan bahawa pergerakan RM27 juta, RM5 juta dan RM10 juta daripada akaun bank SRC adalah tindakan penyalahgunaan yang tidak jujur,” katanya.Hakim Abdul Karim juga berkata RM42 juta itu dimasukkan ke dalam akaun bank Najib dan tidak pernah dialihkan ke mana-mana akaun lain dan RM42 juta itu digunakan oleh perayu (Najib).Sebaik sahaja dana berkenaan diterima ke dalam akaun bank perayu, beliau menggunakan dana tersebut dengan mengeluarkan beberapa cek.“Dalam keadaan ini, perayu sudah mengetahui dana yang dikreditkan ke dalam akaun banknya, dan mengikut undang-undang, beliau bertanggungjawab dan akan dipertanggungjawab terhadap aktiviti dalam akaunnya,” kata hakim.Hakim juga bersetuju dengan hakim perbicaraan bahawa semua elemen penting mengenai penyelewengan harta yang diamanahkan oleh perayu telah digunakan dengan jelas.Beliau berkata keterangan jelas menunjukkan perayu telah menyeleweng RM42 juta, subjek tiga pertuduhan pecah amanah (CBT) dan memindahkan untuk kegunaan beliau sendiri serta telah menyeleweng secara tidak jujur.Karim berkata walaupun perayu berpendapat bahawa dana itu digunakan untuk program tanggungjawab sosial korporat (CSR), hakikatnya dana tersebut telah digunakan untuk kepentingan peribadinya, secara langsung dan tidak langsung, dan dalam beberapa kes untuk tujuan politik yang berkaitan dan dikira untuk memajukan kerjaya politik perayu,” katanya.


Sepanyol benarkan suntikan vaksin penggalak bagi pesakit lemah imuniti tubuh

Badan kesihatan Sepanyol meluluskan dos ketiga vaksin Covid-19 bagi mereka yang lemah sistem imuniti tubuh yang menyebabkan mereka memiliki perlindungan lemah selepas mendapat dua dos suntikan imunisasi.Suntikan penggalak itu akan dijalankan selepas 28 hari mereka menerima dos terakhir dan disyorkan untuk mendapatkan jenama vaksin yang sama, kata sebuah kenyataan Jawatankuasa Kesihatan Awam.Bagaimanapun, ia tidak memaklumkan berapakah penerima yang bakal mendapat suntikan penggalak tersebut.Pihak berkuasa turut menegaskan bahawa tidak wujud data yang kukuh ketika ini untuk disyorkan bagi suntikan vaksin penggalak kepada populasi awam.Awal bulan ini, Agensi Perubatan Eropah berkata pihaknya sedang menilai potensi dos penggalak vaksin Covid-19 yang boleh diberikan selepas enam bulan suntikan kedua diberikan.Pertubuhan Kesihatan Sedunia juga menggesa moratorium berhubung vaksin penggalak sehingga akhir September bagi membolehkan lebih banyak dos dapat dibekalkan kepada negara-negara yang kurang mendapat akses vaksin.


Pertemuan pertama majlis presiden PN akan dengar taklimat ekonomi, Covid-19, kata PM

Majlis Presiden Kerajaan Perikatan Nasional (PN) yang penubuhannya dipersetujui semalam akan mengadakan pertemuan pertama pada awal tahun hadapan untuk mendengar taklimat mengenai kedudukan ekonomi semasa negara, pengurusan Covid-19 dan penyediaan Rancangan Malaysia Ke-12.Perdana Menteri Muhyiddin Yassin yang juga pengerusi PN berkata, majlis presiden itu akan bertemu dengan lebih kerap selepas ini.“Saya merakamkan penghargaan kepada semua pimpinan parti yang sebulat suara mempersetujui pembentukan majlis presiden kerajaan PN dan bertekad untuk mengorak langkah bersama demi kesejahteraan rakyat dan kemakmuran negaraDi samping itu, kami juga mempersetujui beberapa langkah ke hadapan termasuk penubuhan sekretariat setiausaha agung parti-parti dalam kerajaan PN, penggubalan piagam antara parti yang akan dibincangkan di peringkat parti masing-masing dan persiapan pilihan raya,” katanya menerusi hantaran di laman Facebook rasmi beliau malam ini.Perdana menteri berkata beliau berasa amat gembira dapat bersua muka dengan ketua dan pemimpin parti dalam kerajaan PN sewaktu perjumpaan yang berlangsung malam ini, dalam memastikan kestabilan politik negara serta menjamin kesejahteraan rakyat dan negara.Terdahulu Setiausaha Agung Bersatu Hamzah Zainudin berkata mesyuarat antara ketua-ketua parti dalam kerajaan PN semalam bersetuju sebulat suara untuk menubuhkan majlis presiden kerajaan PN bagi membincangkan dasar-dasar kerajaan dan mengukuhkan kerjasama antara parti-parti dalam kerajaan.Mesyuarat itu dipengerusikan Muhyiddin yang juga presiden Bersatu.


Kes harian melonjak lagi ke paras 19,000

19,090 kes baru Covid-19 direkodkan hari ini menjadikan jumlah keseluruhan sebanyak 2,975,422 kes.5,712 pesakit juga direkodkan sembuh, menjadikan jumlah keseluruhan pesakit sembuh sebanyak 2,835,464.Dalam pada itu, kes yang memerlukan rawatan di unit rawatan rapi (ICU) adalah sebanyak 158 kes di mana 86 daripadanya disahkan Covid-19.Sementara itu pesakit yang memerlukan bantuan pernafasan adalah sebanyak 78 kes di mana 35 adalah kes Covid-19.Dari 19,090 kes harian yang dilaporkan pada hari ini, 113 kes (0.59%) adalah daripada Kategori Tiga, Empat, dan Lima, dan 18,977 kes (99.5%) lagi adalah terdiri daripada Kategori Satu dan Dua.


Arab Saudi tarik balik larangan mengerjakan umrah

Mulai awal Oktober Arab Saudi akan menarik balik larangan perjalanan secara beransur-ansur bagi membolehkan ibadah umrah dilaksanakan, lapor Agensi Anadolu.Menurut agensi berita rasmi Arab Saudi pada Rabu, keputusan untuk membenarkan kembali ibadah Umrah itu dibuat selepas hampir enam bulan larangan dikenakan berikutan penularan wabak Covid-19.Mulai 4 Oktober, Arab Saudi dan penduduk asing dibenarkan menunaikan umrah dengan kapasiti 30 peratus atau 6,000 jemaah sehari, lapor Agensi Berita Arab Saudi (SPA) memetik sumber di Kementerian Dalam Negeri.Sementara itu bermula 18 Oktober, seramai 15,000 jemaah sehari boleh mengerjakan umrah dan menunaikan solat di Masjid Nabawi di Madinah.Agensi itu mengatakan kebenaran untuk jemaah antarabangsa pula akan bermula pada 1 November.Mulai 1 November juga Masjidil Haram dan Masjid Nabawi akan dibuka pada kapasiti penuh dengan melaksanakan langkah-langkah pencegahan Covid-19.“Sumber rasmi di Kementerian Dalam Negeri menegaskan langkah itu diambil dengan memastikan aspek pencegahan dan penjarakan sosial dipenuhi untuk keselamatan semua,” kata SPA di Twitternya.Berikutan pandemik itu, jemaah haji tahun ini terhad kepada mereka yang tinggal di Arab Saudi dan jemaah dari luar negara tidak dibenarkan.Virus Covid-19 sudah merebak ke 188 negara dan wilayah sejak pertama kali muncul di Wuhan, China pada Disember, dengan Amerika Syarikat, India dan Brazil antara negara paling teruk terjejas.Lebih 31.45 juta kes dilaporkan di seluruh dunia. Angka korban melebihi 967,300, sementara 21.58 juta orang pulih, menurut data Johns Hopkins University.


PH tak pernah bubarkan Jasa, lantikan tergendala kerana ahli politik berebut jawatan

Pakatan Harapan (PH) tidak pernah membubarkan Jabatan Hal Ehwal Khas (Jasa) yang kini menjadi isu hangat selepas RM81 juta diperuntukkan kepadanya dalam belanjawan dibentangkan pada Jumaat, menurut siasatan MalaysiaNow.Sebaliknya, sumber yang mengetahui tentang perkara ini berkata, Jasa yang sebelum ini berada di bawah Pejabat Perdana Menteri “dibiarkan hidup” walaupun ketika kerajaan PH bergolak pada Februari.“Jadi, saya terkejut apabila sesetengah ahli politik yang dulu bersama kerajaan lama kini mempersoalkan peruntukan kepada Jasa,” kata sumber yang mendedahkan politiking yang berlaku dalam Jasa kepada MalaysiaNow dengan syarat tidak dinamakan.Lima bulan selepas mengambil alih Putrajaya pada 2018, PH mengumumkan pembubaran Jasa.Waran perjawatan ialah dokumen perundangan dikeluarkan Perbendaharaan untuk memberi kuasa mewujudkan, menambah dan mengurangkan bilangan jawatan atau mengubah tangga gaji dan gred jawatan yang diperuntukkan dalam jabatan kerajaan.Jasa kembali menjadi tumpuan selepas Menteri Kewangan Tengku Zafrul Aziz mengumumkan peruntukan RM81 juta kepada jabatan itu yang kini berada di bawah Kementerian Komunikasi dan Multimedia (KKMM).Pengkritik mengatakan peruntukan itu terlalu besar untuk sebuah jabatan yang dikatakan sebagai jentera propaganda kerajaan.Lima bulan selepas mengambil alih Putrajaya pada 2018, PH mengumumkan pembubaran Jasa.Ahli politik berebut jawatanSebulan selepas Perdana Menteri Muhyiddin Yassin mengangkat sumpah, Ketua Setiausaha Negara Mohd Zuki Ali mengumumkan pelantikan 52 kakitangan Jasa.Surat pelantikan diserahkan kepada KKMM pada April.Tetapi apa yang berlaku adalah pertembungan antara parti-parti dalam Perikatan Nasional (PN) berhubung jawatan dalam Jasa.“Hingga menyebabkan hanya 13 orang sahaja dilantik untuk kumpulan pertama,” katanya dan menambah 22 kekosongan tidak dapat diisi kerana tidak mempunyai peruntukan walaupun masih ada waran perjawatan.Katanya, selepas peruntukan diluluskan, bermulalah perebutan untuk mengisi kekosongan jawatan dalam Jasa.“Satu senarai nama diserahkan untuk dibuat pelantikan sebagai pegawai Jasa yang terdiri daripada ketua-ketua Umno bahagian,” katanya.“Sedangkan apa yang berlaku ketika zaman Barisan Nasional (BN) lantikan ketua-ketua bahagian atau pemuda yang merosakkan peranan Jasa di mata masyarakat umum,” katanya dan menambah tugas Jasa bukan mudah kerana melibatkan perjumpaan dengan orang di kawasan pedalaman dan laporan setiap tugasan perlu diberikan setiap hari.Beliau menambah, setiap pelantikan perlu melalui prosedur yang betul iaitu melalui proses temuramah dan calon perlulah mempunyai sijil sama ada diploma atau ijazah.Jasa tidak pernah dikebumikanSementara satu lagi sumber memberitahu MalaysiaNow sudah terdapat gesaan daripada pemimpin PH semasa masih dalam kerajaan untuk menghidupkan kembali Jasa seawal 2019 selepas kekalahan dalam Pilihan Raya Kecil (PRK) Cameron Highlands kepada BN.“Mereka mengakui kelemahan strategi penyampaian dan komunikasi dasar-dasar kepada rakyat,” kata sumber itu.Katanya, kerajaan sekarang mengambil kesempatan kerana dapat menggunakan sepenuhnya waran perjawatan Jasa yang tidak “ditanam” secara bersungguh-sungguh oleh PH.PRK Cameron Highlands menyaksikan permulaan kepada siri kekalahan PH semasa masih lagi berkuasa.PH turut kalah pada PRK Semenyih, Rantau, Tanjung Piai dan Kimanis.


Jamali Shadat sudah tiada

Pelawak veteran, Jamali Shadat menghembuskan nafas terakhir di kediamannya di Kampung Sungai Pinang, Pulau Indah Perlabuhan Klang pagi tadi.Jamali Shadat, 78, yang terkenal dengan watak Atan itu dilaporkan meninggal dunia pada pukul 8.15 pagi.Menurut cucu arwah, Isyraq Ariff, perkara itu mula disedari apabila arwah tidak memberi respons sewaktu diajak untuk bersarapan pagi.“Saya mengetahui perkara ini pada pagi tadi apabila dimaklumkan bahawa arwah tidak memberi sebarang reaksi ketika ingin bersarapan,” katanya kepada MalaysiaNow.Tahap kesihatan Allahyarham dilaporkan semakin merosot sekitar tiga tahun lalu selain memerlukan bantuan daripada ahli keluarga untuk menguruskan diri.Difahamkan, Allahyarham turut mula mempamerkan sifat yang gemar mendiamkan diri, termenung termasuk tahap ingatan yang merosot selepas kematian isterinya, Allahyarham Lela Yacob pada Jun 2018.Jenazah dijangka akan dikebumikan di Kampung Pulau Indah sama ada sebelum atau selepas solat Zohor.


Kementerian diterajui Rafizi tiada taring, kuasa sebenar, kata Azmin

Kementerian Ekonomi di bawah Rafizi Ramli tidak mempunyai kuasa dan portfolio yang besar, sekali gus menjadikannya seakan tanpa taring, kata Mohamed Azmin Ali.
Azmin yang pernah memegang jawatan itu berkata, ketika ini kementerian tersebut hanya tertumpu pada isu-isu dasar, manakala agensi dan jabatan yang dahulunya diletakkan di bawah pengawasannya dikeluarkan.
"Mungkin Perdana Menteri Anwar Ibrahim tidak mahu memberi kuasa kepada Rafizi,” kata Azmin dalam satu wawancara bersama MalaysiaNow.
"Kementerian Ekonomi sudah balik kepada keadaan asal iaitu hanya bekerjasama dengan Jabatan Perangkaan (DOSM), meneliti angka dan data tetapi tidak terlibat secara terus untuk melihat diversifikasi ekonomi.”
Anwar dan Rafizi dilihat bertembung dalam pemilihan PKR yang lalu apabila perdana menteri menyokong Saifuddin Nasution Ismail bagi jawatan timbalan presiden.
Rafizi berjaya menewaskan Saifuddin dan kebanyakan orang-orangnya menguasai Majlis Pimpinan Pusat PKR.
Kementerian itu pertama kali diwujudkan dengan nama Kementerian Hal Ehwal Ekonomi pada 2018 selepas Pakatan Harapan (PH) berjaya membentuk kerajaan.
Azmin dilantik untuk mengetuainya dalam Kabinet yang dipimpin bekas perdana menteri, Dr Mahathir Mohamad.
Di bawah pimpinan Azmin yang juga bekas menteri besar Selangor, agensi penting seperti Felda, Risda dan Felcra diletakkan di bawah pengawasan beliau.
Beliau turut menyediakan hujah dan jawapan di Parlimen untuk entiti seperti Khazanah dan Petronas yang secara umumnya diletakkan di bawah kuasa perdana menteri.
Selain itu, Halal Development Corporation (HDC) juga dipantau oleh kementeriannya, bagi membantu perkembangan industri halal yang sebelum ini banyak dikaitkan dengan Jabatan Kemajuan Agama Islam (Jakim).
"Industri halal cukup besar dengan nilai trilion dolar Amerika. Ia membabitkan bahan mentah, kewangan dan bekalan sehinggalah produk akhir. Oleh kerana rantaiannya luas, kita membawa HDC untuk diletakkan di bawah kementerian.
"Inilah kebijaksanaan Dr Mahathir yang melihat ekonomi dalam konteks yang lebih besar."
Azmin turut membentangkan Kertas Putih Felda di Parlimen semasa mengetuai kementerian itu.
Rafizi dilantik menjadi menteri ekonomi selepas pembentukan kerajaan campuran pada November.
Carian dalam laman sesawang kementerian itu menunjukkan ia mempunyai satu jabatan, iaitu DOSM dan lima koridor ekonomi.
Tujuh syarikat berkaitan kerajaan dan kesemua syarikat perbadanan ekonomi negeri turut diletakkan di bawah kementerian berkenaan.
Rafizi yang juga ahli Parlimen Pandan memperkenalkan Inisiatif Pendapatan Rakyat (IPR) dengan tiga cabang iaitu Intan, Ikhsan dan Ihsan.
Di bawah Insan, beliau memperkenalkan mesin layan diri atau “vending machine” untuk peniaga kecil meletakkan produk mereka.
MalaysiaNow sebelum ini melaporkan program itu berdepan masalah teknikal tidak lama selepas diperkenalkan.
Malah, kaedah bantuan tuaian cili turut dipertikai oleh penjual nasi lemak.
Beliau juga mengulas beberapa isu seperti harga makanan dan kos sara hidup, meskipun kedua-dua topik itu diletakkan di bawah kementerian yang berbeza.
Terbaru Rafizi mengumumkan kementerian itu membuka permohonan peruntukan projek-projek kecil secara terus.
Ketika pentadbiran Pakatan Harapan 1.0 di bawah Mahathir, Ahli Parlimen Ayer Hitam Wee Ka Siong berkata Kementerian Hal Ehwal Ekonomi ketika itu menjadi lebih berkuasa berbanding Kementerian Kewangan di bawah Lim Guan Eng.
Bahkan beliau menggelar Lim sebagai “book keeper” kerana tidak memegang kuasa sebenar.
Menurut Azmin, kementeriannya tidak berkuasa dalam konteks kedudukan, tetapi mengikut portfolio yang diserahkan kepada kementerian tersebut.
Ia berbeza dengan bidang kuasa yang diberikan kepada kementerian di bawah pentadbiran Anwar.
"Kementerian Ekonomi sekarang kurang taring, kepimpinan juga kurang taring. Tiada apa yang bergerak. Yang ada ialah formula, tetapi rakyat dalam keadaan krisis tidak memerlukan formula.
"Rakyat inginkan perlaksanaan dan penyelesaian terhadap isu-isu ekonomi yang berbangkit," katanya.
Sebelum 2018, hal ehwal ekonomi diletakkan di bawah Jabatan Perdana Menteri tanpa kementerian khusus.
Menurut Azmin, keputusan untuk mewujudkan kementerian khusus untuk memantau perihal ekonomi ialah kerana kepelbagaian ekonomi negara yang tidak hanya tertumpu soal perdagangan dan pelaburan.
Kementerian itu dimasukkan semula ke dalam Jabatan Perdana Menteri semasa pentadbiran Muhyiddin Yassin yang melantik Mustapa Mohamed sebagai menteri yang bertanggungjawab terhadap portfolio berkenaan.
Manakala Azmin mengambil alih Kementerian Perdagangan Antarabangsa dan Industri sehingga Pilihan Raya Umum ke-15 tahun lepas.


Benarkah 14% tiada rekod vaksin adalah jemaah umrah?

Persatuan Pengembaraan Dan Agensi Pelancongan Selangor (SAFTTA) sangat terkejut dengan kenyataan Menteri Kesihatan Khairy Jamaluddin semasa sidang media pada 6 Januari 2022 lalu berkaitan 14% Jemaah umrah tidak mempunyai rekod vaksin.Malah yang lebih memeranjatkan menteri kesihatan juga turut menyatakan jemaah tersebut dikendalikan oleh agensi pelancongan.Untuk makluman, SOP untuk seseorang jemaah mengerjakan umrah yang dikenakan oleh kerajaan Arab Saudi adalah sangat ketat. Maklumat jenis vaksin serta tahap kesihatan perlu dimasukan ke aplikasi mereka yang dikenali sebagai Muqem 72 jam sebelum jemaah memulakan penerbangan.Aplikasi ini juga turut bersambung dengan 2 aplikasi lagi iaitu Tawakalna dan Eatamarna yang mana informasinya saling berpaut untuk mendapatkan slot mengerjakan umrah, memasuki Raudhah dan solat di Masjidil Haram dan Masjid Nabawi.Oleh yang demikian, SAFTTA menuntut maklum balas segera dari KKM adakah 14% yang disebut itu semuanya jemaah umrah?! Kami rasa agak terkilan kerana sudah memasuki empat hari kenyataan tersebut dibuat – tetapi KKM masih menyiasat perkara tersebut.Lebih lama masa KKM ambil, lebih teruk persepsi masyarakat terhadap jemaah umrah. Ini dapat kita lihat dan baca didalam media sosial yang rata-rata masyarakat menyalahkan jemaah umrah sanggup menipu untuk mengerjakan ibadah tersebut.Perkara ini juga turut menarik perhatian beberapa mufti untuk memberikan komen.Oleh yang demikian SAFTTA menuntut pihak KKM segara memberikan kenyataan berhubung perkara ini.Dan jika memang terbukti ianya dikendalikan oleh agensi pelancongan – kami akan menyokong untuk agensi tersebut diambil tindakan tegas oleh Motac.Sehubungan itu juga, SAFTTA menyambut baik kenyataan media kementerian pelancongan seni dan budaya (Motac) pada 9 Januari 2022 kerana begitu perihatin terhadap nasib agensi pelancongan ketika kami menghadapi waktu-waktu sukar ketika ini.Kami juga mengharapkan satu perbincangan berkaitan SOP dapat diadakan dalam masa terdekat ini. Kami juga telah mempunyai beberapa cadangan untuk dikongsikan yang mungkin dapat membantu pihak MoTAC dan MKN mengatasi permasalahan jemaah umrah ini.Fathir Badri adalah presiden SAFTTA.* Tulisan ini adalah pandangan peribadi penulis yang tidak semestinya mencerminkan pandangan MalaysiaNow


112 penghantar makanan meninggal dunia akibat kemalangan, kata menteri

Menteri Pengangkutan Anthony Loke mendedahkan seramai 112 penunggang p-hailing maut dari tahun 2018 hingga Mei tahun lalu.
Katanya, jumlah itu daripada 1,242 kemalangan membabitkan golongan tersebut.
"112 'rider' mati atas jalan raya, satu angka yang sangat besar. 82 kecederaan parah dan 1,048 kecederaan ringan yang dicatatkan.
"Sudah tentu kita ingin mengawal selia supaya keselamatan adik-adik 'rider' terjamin," katanya di Dewan Rakyat hari ini.
P-hailing merujuk kepada perkhidmatan menghantar makanan.
Loke membentangkan tiga Rang Undang-undang (RUU) pindaan akta bertujuan mengawal selia komuniti p-hailing.
RUU itu ialah RUU Pengangkutan Jalan (pindaan) 2023, RUU Pengangkutan Awam Darat dan RUU Lembaga Pelesenan Kenderaan Perdagangan.
Antara isu yang dibahaskan ialah kebajikan penunggang p-hailing berkaitan pembayaran upah dan perlindungan, selain permohonan lesen vokasional.
Katanya, kebajikan pekerja sektor ekonomi gig akan diperjuangkan oleh kerajaan namun perlu memastikan kawal selia tidak terlalu ketat bagi membenarkan sektor itu boleh berkembang.
"Hubungan rider dengan syarikatnya bukan majikan dan pekerja.
“Mereka ialah partners (rakan kongsi).
"Di seluruh dunia, ekonomi gig masih dalam proses ditambah baik dan diberikan pelindungan kepada penunggang," katanya.


Tradisi Krismas dikekalkan di kampung etnik Portugis Melaka

Setiap tahun, penduduk Melaka berketurunan Portugis menyambut Krismas dengan penuh kegembiraan dan kemeriahan, mereka berpegang teguh dengan tradisi nenek moyang yang tiba di negeri itu ratusan tahun lalu.Tahun lalu, pandemik Covid-19 menyuramkan suasana perayaan itu, mereka mengharapkan suasana Krismas yang lebih baik kali ini.Sejak beberapa minggu lalu, penduduk membuat persiapan dengan penuh semangat bagi sambutan Hari Krismas.Di dapur rumahnya, Marie Theisera sedang sibuk membakar kek sempena Krismas kali ini.Sebahagian daripada kek itu adalah untuk dinikmati keluarganya manakala sebahagian lagi akan dihantar kepada pelanggan.Marie menerima tempahan kek perayaan itu seawal Oktober lalu.Kek utama yang disediakannya adalah kek suji, selain itu, dia turut menyiapkan kek buah untuk meraikan perayaan Krismas kali ini.“Bagi kami orang Eurasia, kek suji sangat penting semasa Krismas,” katanya kepada MalaysiaNow.Marie sibuk menyiapkan kek Suji sempena Krismas tahun ini.Manisan lain yang wajib ada termasuk susagong, bajik, dodol, tart dan bolu koku yang sangat sinonim dengan masyarakat Eurasia.“Saya fikir hanya orang Eurasia yang membuatnya,” kata Marie.Sudah lebih 30 tahun Marie membuat kek itu, ia menjadi sebahagian daripada rutinnya setiap kali menyambut Krismas.Dari Oktober hingga November, dia akan menyiapkan kek buah dan selepas itu Marie akan membuat kuih tart nanas.Dia akan menamatkan aktiviti membuat kek dan kuih muih dengan menyiapkan kek suji yang tidak boleh disimpan terlalu lama.Tradisi memainkan peranan besar kepada penduduk kampung yang berketurunan Portugis setiap kali Krismas tiba.Walaupun ramai daripada mereka yang berkahwin dengan pasangan daripada kaum dan agama lain.Namun apabila tiba Krismas, tradisi perayaan itu tetap kekal dan tidak berubah.Kek suji yang hasil tangan Marie Theisera merupakan kek tradisi Krismas di masyarakat Portugis Melaka.Sudah bertahun tradisi tersebut diamalkan di Ujong Pasir, menjadikannya destinasi popular bagi pelancong yang datang dari dekat dan jauh untuk menikmati suasana Krismas yang unik.Selepas kelonggaran sekatan Covid-19 diumumkan kerajaan susulan kejayaan program vaksinasi kebangsaan, penduduk kampung kini berharap sanak-saudara yang jauh dan dekat dapat pulang ke kampung bagi meraikan Krismas tahun ini.Walaupun sambutan dijangka lebih meriah daripada tahun lalu, prosedur operasi standard (SOP) yang utama akan tetap dipantau sepanjang musim perayaan.Tidak seperti biasa, tradisi “carolling” dari rumah ke rumah tetap tidak dibenarkan walaupun penduduk kampung dibenarkan mengadakan persembahan terbuka dengan kebenaran polis selain perlu melaksanakan SOP penjarakan fizikal yang ketat dan mereka diwajibkan memakai pelitup muka.Jika tidak kerana Covid-19, Krismas di kampung itu akan meriah dengan kumpulan penyanyi muda dan tua yang akan berjalan di sekitar kampung untuk menyanyikan lagu-lagu Krismas.Namun tahun ini, hanya satu kumpulan dibenarkan membuat persembahan, dan penduduk kampung mengkhususkan tempat bagi aktiviti kanak-kanak yang teruja menyambut Krismas.Nativity scene atau kelahiran Jesus antara hiasan Krismas utama menyerikan perayaan di Ujong Pasir.Hiasan Krismas juga boleh dilihat di setiap rumah, kalungan bunga susunan hiasan “kelahiran Jesus” juga turut menghiasi perayaan Krismas di kampung itu.Sementara itu, lampu kelip juga turut digantung di rumah-rumah, menerangi seluruh kawasan kejiranan itu pada waktu senja.Terdapat juga hiasan tradisi Portugis “lalerlaler” – di mana kulit kerang yang dihancurkan ditaburkan di halaman depan rumah dan jalan.Bekas ketua kampung Ujong Pasir, Peter Gomes berkata nenek moyang mereka menggunakan lalerlaler untuk meniru suasana bersalji.“Kita tidak ada salji di sini, jadi kami gunakan lalerlaler untuk hidupkan suasana. Ia adalah satu tradisi kami di sini.“Kami tinggal di tepi laut, jadi pada waktu itu nenek moyang kami akan menggunakan lalerlaler untuk hiasan kerana itu adalah satu-satunya benda yang ada.”Setiap tahun, lalerlaler dari Krismas tahun sebelumnya akan dibuang dan diganti baru – ia adalah sebahagian daripada tradisi penduduk kampung Portugis itu.Mereka berharap amalan tradisi yang ada akan terus kekal sehingga generasi akan datang, supaya orang yang melawat kampung itu akan dapat berkongsi cara mereka menyambut Krismas.Seperti semua warga Malaysia yang lain, harapan dan doa mereka pada Krismas kali ini adalah supaya pandemik akan segera berakhir supaya rakan dan keluarga dapat berkumpul bersama seperti dahulu.


Warisan pertaruh 2 nama besar di KL

Warisan akan meletakkan dua bekas ahli Parlimen sebagai calonnya di kerusi Parlimen Pandan dan Wangsa Maju, di mana ia dilihat boleh memecahkan undi dalam kalangan penyokong Pakatan Harapan (PH).
Parti yang berpangkalan di Sabah itu mengumumkan bekas presiden MCA Ong Tee Keat akan bertanding di Pandan bertembung dengan Timbalan Presiden PKR Rafizi Ramli yang sedang berusaha untuk kembali ke Parlimen.
Sementara itu, bekas ahli DAP Wee Choo Keong akan kembali ke Wangsa Maju, kerusi yang dirampasnya dari Barisan Nasional pada 2008.
Ong adalah presiden MCA sebelum beliau dikalahkan pada 2010 oleh Chua Soi Lek, menyebabkan beliau kehilangan jawatan menteri Kabinet.
Pada 2013, disebabkan pertengkarannya dengan kepimpinan MCA, Ong tidak dipilih untuk mempertahankan kerusi Pandan di mana beliau pernah menjadi penyandangnya selama dua penggal.
Kerusi itu dimenangi oleh Rafizi, dan kemudian diambil alih oleh Dr Wan Azizah Wan Ismail pada pilihan raya umum 2018.
Wee pernah menjadi pemimpin kanan DAP mewakili kerusi Bukit Bintang sebelum jatuh dari tampuk kepimpinan parti itu.
Pada 2008, beliau bertanding di bawah tiket PKR dan menewaskan penyandang MCA dengan majoriti sebanyak 150 undi.
Wee berkata beliau bertanding di bawah tiket Warisan kerana Presidennya, Shafie Apdal, yang disifatkan sebagai seorang “pemimpin nasional yang baik dan mempunyai rekod perkhidmatan yang sudah terbukti selama 35 tahun”.
Dalam pada itu, beliau turut menyelar PH, mengatakan gabungan itu tidak konsisten sebagai pembangkang apabila menandatangani persefahaman dengan Perdana Menteri Ismail Sabri Yaakob.
“Apa yang penting, kita berikan alternatif kepada rakyat pada PRU15.
“Kita tidak perlukan pembangkang yang tandatangan MoU dan terima RM3.7 juta dalam akaun mereka,” katanya, merujuk peruntukan yang diberikan kepada ahli-ahli Parlimen PH.
 Beliau turut menuduh PH bersikap talam dua muka dengan penyokongnya apabila mereka bersetuju menyokong rang undang-undang kerajaan termasuk bajet.
“Sedangkan di luar Parlimen, mereka akan kata kerajaan ini gagal.
“Ia adalah persoalan cakap lain tapi buat lain," katanya kepada MalaysiaNow.